
PALAESTRA LATINA 

LITTERARUM LATINARUM COMMENTARII 
A SOCIIS CLARETIANIS EDITI 

ANN. XXXVI (Fasc. III) — N. 195 M. Septembri A. MCMLXVI 


PAULUS VI S. PONTIFEX 

EOS QUI OMNIUM GENTIUM AC NATIONUM CONVENTUI 
LATINIS LITTERIS LINGUAEQUE FOVENDIS INTERSUNT 

BENIGNE ALLOQUITUR 

Salvere jubemus vos, insignes et honorabiles viri, fatemurque vos 
et exspectatos et gratos, hoc mane coram admissos, in Vaticanas aedes 
venisse. 

Invitatu et arcessitu Instituti Romanis studiis provehendis, ex fere 
omnibus gentibus terrisque profecti, Romae conventum facitis , in id 
vestris conspirantibus consiliis, ut Latinis litteris et linguae faveatis. 

Praesentia vestra -credite- vehementer delectamur, ac sincere pla¬ 
num facimus, Nos observantiam adversus vos et sentire et praebere. 
Nam illud Tullianum saepe menti subit effatum, ut qui Romanorum 
sermonem calleant merito honore prosequamur: «non enim tam prae¬ 
clarum est scire Latine, quam turpe nescire» (Brutus, XXXVII, 140). 

Vos autem non modo linguae Latinae insigniter gnari estis, sed 
eximii cultores vel doctores. Quin etiam multi ex vobis — circumspi¬ 
cientes possumus hos nominatim appellare — eam magisterii gradu, 
operibus sive prosa oratione, sive versibus exaratis, lexicis concinna¬ 
tis, tractatibus elaboratis, acumine ingenii in omni judicio et in di¬ 
cendo elegantia cum munditia et luce verborum claram adepti estis 
famam, nomenque vestrum magnorum virum volat per ora. 

Verumtamen aliud est quod tum vobis conciliat gratiam, tum exis¬ 
timatione vos perquam dignos facit. Latinitatis causam agitis atque 
tutamini, quamvis varii diversique natione, caelo, cultu vitae, unanimo 
tamen consensu et alacri concertatione. Ob id certe post Avennione, 
Lugduni, Argentorati a vobis peractos coetus, Romam stationem se¬ 
demque celebritatum delegistis, invitanti ejus voci obsecuti: «anti¬ 
quam exquirite matrem » (Aen. III, 96). 

Percommodus profecto vester fuit delectus. Ubinam locorum Lati¬ 
nitas majores vires majoraque alimenta invenire potest, quam hac 
in Urbe, ubi Latinitas prodiit, adolevit, neque hactenus passa est se¬ 
nectutem et novae viriditatis spem exhibet. Inter omnes constat mul¬ 
tis ex causis inclinatam ejus esse fortunam et quodam modo ejus ca¬ 
sum timeri. Majore fortasse impetu et reviviscet, resurget: sol um- 

brarum interpositu et interjectu interdum obscuratur, at non mora¬ 
tus invictus regaliter refulgere. 

Hujus rei gratia Ecclesia pro suo munere diligentiam et operam 
navat et navabit. Oecumenicum Concilium Vaticanum Secundum, sa¬ 
lutaribus quidem decretis, in sacrae liturgiae ritibus etiam vernacu¬ 
lorum sermonum usum concessit, pastoralis utilitatis rationibus me¬ 
rito poscentibus. Quodsi verba cogitationes natura sua exprimunt, ma¬ 
xime in divini cultus actibus et in colloquiis cum Deo serendis sen¬ 
sum mentis, sermonis delectu praepediri fas non est. Quin potius is, 
qui adhibetur, sermo mentis cogitatis et animi affectibus famuletur 
oportet, eis deserviens sive in ore sacrorum ministrorum, sive in labiis 
populi invocantis nomen Domini et confitentis laudes ejus. Quod qui¬ 
dem S. Augustini acute dicta haud mitius dilucide enuntiant, quam 
graviter probant: «Melius est reprehendant nos grammatici, quam non 
intelligant populi». (Enarr. in Ps. 138; P.L. 37, 1796). « Iesus, id est 
Christus Salvator. Hoc est enim latine Iesus. Nec quaerant gramma¬ 
tici quam sit latinum, sed Christiani quam verum...» (Serm. 299; 
P.L. 38, 1371). 

Tamen Ecclesia nostra, prouti Latina et Romana est, publicam 
suam Latinam linguam obtinet, exercitatione sustentat, profuturis in¬ 
ceptis colit. In quibus memoratu dignum ob oculos habuistis Romae 
conditum Pontificium Institutum altioris Latinitatis, in quo multum 
spei reponitur fore, ut, cum optimi cujus que magistri disciplinae pa¬ 
teat, et nova ratione et via ad omnem humanitatem adolescentes in¬ 
formet, Latinitas ad honorem revocetur ex ingenio eorum, qui docent, 
ex praescripto eorum, qui praesunt. 

Non una causa est, cur vobis valde gratulemur, quod linguae La¬ 
tinae decus tueamini et eo contendatis, ut honorem per omnes gentes 
venerabilem diffundatis. Est enim lingua pernobilis et numerosa, co¬ 
piosa et futtilitatis fastidiosa, comis et vehemens, ad sculpendum ve¬ 
rum et justum peridonea, plena decoris, incessu patens regina, pul 
chrior parens pulchrarum filiarum, quae se ipsas nesciunt, ubi ea nes¬ 
citur, et suis expressa formis operum exemplaria exhibet «linenda ce¬ 
dro et levi servanda cupressu». (Hor., De arte poetica, 332). 

Licet haurire e Latino emporio sapientissime, ornatissime, splen¬ 
didissime scripta sive ad profanos, sive ad sacros auctores —Ecclesiae 
latinae Patres et doctores — pertinentia. «Sed pleni omnes sunt libri, 
plenae sapientium voces, plena exemplorum vetustas: quae jacerent 
in tenebris omnia, nisi litterarum lumen accederet». (Cic., Pro Ar¬ 
chia, VI, 14). 

Nativa sua dignitate ac litterarum suarum monumentis lingua La¬ 
tina ab honorabili viro perbelle nuncupata est «artium optima magis¬ 
tra» eaque ei visa est magnopere conferre «ad gravissimam illam cau¬ 
sam liberalioris institutionis publicae» (/. M. Borovskij). 

Cum omnis civilis animi cultus e linguae Latinae cultu nactus est 
et nanciscitur praesidium, quod cum paucis est comparandum, tum 
maxime illi honori et merito fuit, quod doctorum et eruditorum com¬ 
munis lingua multa per saecula exstitit. Theologi, philosophi, mathe¬ 
matici, medici, jurisperiti, philologi, inter se hujus linguae commer¬ 
cio usi sunt. Quae cum perdisceretur et in amore haberetur, res litte¬ 
ratorum publica «erat terra labii unius» (Gen. 11, 1 ). 

Difficili demonstratione Latine de studiis mechanicis, hydraulicis, 
astronomicis edisserebatur; graviter pingebantur vegetantia, fossilia, 
animalia; ab Hispania ad Poloniam, a Scandinavia ad Siciliam, huma¬ 
nitatis doctrina exculti viri hac nobilisima lingua inter se colloque¬ 
bantur. Iisdem in finibus ob «poliglottias» varietates et in alium ex 
alio sermone versiones et profusam vernaculam loquacitatem et libro¬ 
rum proluviem, splendidam ac fructuosam id genus unitatem baby- 
lonica quaedam locutionum perturbatio consecuta est, cui multimo¬ 
dis nec inepte adhibentur remedia. 

An sperandum est, et in id conferenda opera, ut lingua Latina pris¬ 
tinas possessiones servet et amplificet? Hoc quidem multis est in vo¬ 
tis, quorum in exspectatione ipsius Vergilii versus (an oracula?) ad 
ea quae cupiunt deproperanda referre licet: «Imperium sine fine de¬ 
di (Aen. I, 279) ...faciam omnes uno ore esse Latinos » (ibid. XII, 837). 

Non infitiandum est rem esse gravem, laboriosam ac magnis diffi¬ 
cultatibus obseptam. Sed saltem ex parte et communi cum utilitate, 
ad effectum deducetur, si in id incumbetur, ut quemadmodum ve¬ 
tera, ita nova reperta majoris momenti Latinis vocabulis significentur. 

Jam vero tempus est, ut ad exitum Nostrum perducamus alloquium, 
quod salutaribus precationibus et bono omine placet Nobis conclu 
dere. 

Latinus ager, qui non quievit, vestro studio, industria, exercita¬ 
tione fructus proferat uberrimos et suaves. 

Conventui vestro contingat is, qui optabatur exitus. Cum, Roma¬ 
no confecto itinere, domum redieritis, ad studium doctrinae et hu¬ 
manitatis cum vos applicabitis, cum in litteras amanti cura mentem 
intendetis, quae «adulescentiam alunt, senectutem oblectant, secun¬ 
das res ornant, adversis perfugium ac solacium praebent, delectant 
domi, non impediunt foris, pernoctant nobiscum, peregrinantur, rus¬ 
ticantur» ( Cic., Pro Archia, VII, 15), in Latinas litteras impensius 
incumbite, Latinitatis facem sueto sublimius et rutilantius agitate. 
Non tenuis vobis labor, at non tenuis gloria, quia causae optimae 
patrocinantibus vobis exstabit officii meritum, quod imprimis Nos 
agnoscimus magni esse momenti. Omnipotentis Dei gratia vobis prae¬ 
sens adsit, vobis et inceptis vestris propitia aspiret. 

Paulus VI, S. Pontifex. 

Romae, die XVI m. aprilis a. MCMLXVI. 



QUID SIT EX CONVENTU ROMANO 
SPERANDUM ET EXSPECTANDUM 


Romam, in urbem principem orbis olim Romani, medio mense 
Aprili circiter quadringenti 1 viri mulieresque atque virgines juvenes¬ 
que confluxerunt, ubi de litteris latinis commode fovendis, de sermone 
latino etiamnunc utiliter usurpando et provehendo, denique de in¬ 
ceptis aliquatenus prosperis, subsidiis novis artis technicae, praes¬ 
tantia mirabili linguae latinae nondum effetae et vietae multum inter 
se communicarent. 

Atque primum quidem diebus prioribus de condicionibus institu¬ 
tionis latinae, quales nunc sunt sive intra fines Europae sive extra 
diligenter relatum est, deinde de rationibus praemiisque propositis, 
quibus ingenia excellentia excitarentur et ad latine commentandum 
atque poetandum instigarentur, denique de modis normisque nomi¬ 
num verborumque necessario fingendorum confingendorumque, qui¬ 
bus vocabulis novae res Romanis antiquis nondum notae dilucide dis- 
tincteque denominarentur. 

In verbis autem acroasibusque faciendis Poloni potissimum aliique 
populares Europae magis orientalis mirum quantum sua ipsorum di¬ 
sertitudine facundiaque exstiterunt. Quae res jam initio, cum in oeco 
quodam splendido molis Capitolinae celebritas exordialis ageretur, a 
plerisque plausibus summis animadversa est. Nam ibi post multa ver¬ 
ba consalutationis complurium oratorum Italice prolata, Casimirus 
Kumaniecki, professor Varsaviensis, primus ad congregatos latine 
contionatus est, idque sermone sollemni et pereleganti 2 . 

Sed horis postmeridianis ejusdem diei alii quoque in consessu, 
qui fiebat in ipsius studiorum universitatis aedificio principali, 
acroases fecerunt latinas, velut Julius Campos Ruiz, professor Sal- 
manticensis, Robertus Schilling, professor Argentoratensis (seu Stra- 
teburgensis), Goduinus Beach, magister Americanus de lingua latina 
propaganda optime meritus. His alii numero non pauci adnumeran- 


1. Cf. acta diurna, quae inscribuntur Osservatore Romano (Observator Ro¬ 
manus), ann. 106 (n. 32.164), 17 Apr. 1966, p. 1: circa quattrocento illustri la- 
tinisti. 

2. Cf. acta diurna, quibus est index Osservatore Romano, ann. 106 (n. 
32.163), 16 Apr. 1966, pdg. 4: II prof. Kumaniecki, delTUniversita di Varsavia, 
ha rivolto, in elegante latino, un saluto a nome dei congressisti stranieri. 

(Cf. AAS 58 (1966) 185: per acta diurna, quibus UOsservatore Romano est 
index...). 

di sunt, qui aliis quoque diebus in disputationibus institutis sermone 
sunt usi latino. 

Sed in eo erat, ut eis nuntiis, qui sunt die XV mensis Aprilis, id 
est secundo die conventus, de condicionibus institutionis latinae va¬ 
riarum nationum populorumque propriis relati, audientium animi 
potius aliquatenus angustarentur quam nimis exhilarentur. Tamen 
inceptus quidem revera sunt causa, cur jure speremus rem latinitatis 
hic illic magis magisque in melius mutari. 

Nam Georgius Labouesse, professor Parisiensis linguae latinae, qui 
praeest institutioni x*adiophonicae Galliae, diserte rettulit in Franco- 
gallia centum milia discipulorum linguam latinam non sine successu 
radiophonice discere. Jacobus autem Borovskij, professor Russus, 
qui non potuit ipse adesse, rescripsit exercitationem latine loquendi 
non inutilem esse, immo utilissimam, ideoque saltem Leninopoli morem 
latine loquendi a majoribus traditum etiamnunc retineri. Porro Vil- 
lelmus Stuart Maguiness, professor Londiniensis, rettulit in Angliae 
academiis Athenaeisque olim a discipulis postulatum esse, ut poema¬ 
ta Anglica in latinos versus verterent. Eandem rem hodie non jam 
posci, tamen non paucos discipulos praemiis propositis incitatos sua 
sponte latina carmina contexere eademque in libros libellosve collec¬ 
ta cum delectatione gaudioque legentium edi. Idem discos phonogra- 
phicos, pelliculas cinematographicas, tabulas aliaque subsidia tech- 
nica laudavit, quibus instrumentis discipuli non nihil adjuvarentur. 
De pronuntiationis autem modo dixit post Villelmi Sidney Allen, 
magistri Cantabrigiensis, librum nuper editum 3 omnibus fere in scho¬ 
lis pronuntiatum antiquum, quem dicunt restitutum, cum emolumen¬ 
to discentium in usum venisse 4 . Sed Josephus Svennung, professor 
Upsalensis, per litteras recitatas renuntiavit etiam mensuras vocalium 
a praeceptoribus observandas esse. Addidit in scriptis aevi medii, quod 
ajunt, litterarum sonos more translaticio in Suetia proferri. Subjun¬ 
xit rationem institutionis et imaginibus et explicationibus antiquita¬ 
tum et historiae et mythologiarum et artium copiose dilatandam esse. 

Deinde Saturni die, XVI mensis Aprilis, praeter admissionem ma¬ 
xime memorabilem ad Paulum VI, Summum Pontificem, et distribu¬ 
tionem praemiorum certaminis Vaticani, horis postmeridianis atque 
vespertinis quaestiones tractatae sunt, quae magis ad studia tracta¬ 
tusque philologicos saeculi nostri spectabant. 

Postridie ejus diei horis antemeridianis de variis certaminibus pro¬ 
positis, ut Capitolino vel Vaticano vel Hoeufftiano, eorumque finibus 
relatum est. 


3. W. Sidney Allen: VOX LATINA. A Guide to the Pronunciation of Classi- 
cal Latin, Cambridge 1965 (University Press), pp. 112. 

4. Cf. MAR. VICTORIN. gramm. VI (ed. Keil, Lipsiae 1874), p. 34,22..., cum 
in usum venerint. 

Denique die lunae, XVIII mensis Aprilis, eodemque ultimo con¬ 
ventus Romani, novi instituti Latinitatis, quod est apud Pontificium 
Athenaeum Salesianum, cunctis praesentibus portae patebant, atque 
id quidem etiam in cenaculum ejusdem domus amplissimae ad con¬ 
vivium meridianum ibidem commode hilareque participandum. 

In ejusdem molis auditorio maximo spatiositate jucunda aeris¬ 
que temperamento automato celebri post verba Alfonsi Stickler, rec¬ 
toris magnifici, Antonius Bacci, pater Cardinalis idemque linguae la- 
tinae fautor amplificator cultorque celeberrimus, de verborum no¬ 
vandorum praeceptis observandis prolixe copioseque disseruit. Si¬ 
milem quaestionem pertractandam exemplisque non paucis explican¬ 
dam Josephus Maria Mir, professor natione Hispanus idemque vo¬ 
cabulorum novorum confictor diligentissimus atque sollertissimus et 
quondam moderator commentariorum PALAESTRAE LATINAE, sus¬ 
cepit. Sed propter temporis angustias ipse et Hamletus Tondini, do¬ 
minus reverentissimus idemque moderator commentariorum LATI¬ 
NITATIS, infeliciter coacti sunt partes quasdam potiores subtiliores- 
que suarum tractationum praetermittere. 

Ad extremum consilia quaedam capta sunt et votorum concepto¬ 
rum sententiae prolatae atque comprobatae, quibus edicebatur, ut 
primo consilium quoddam quaestionum ad tales conventus spectan¬ 
tium apud institutum Studiorum Romanorum, quod dicitur, consti¬ 
tueretur, deinde in posteris conventibus praeter consalutationem exor- 
dialem magistratuum acroases ne fierent nisi latinae, post proximus 
conventus post tertium annum in Germania haberetur. Exoptabatur 
etiam, ut litterae suasoriae ad singulas academias sive studiorum uni¬ 
versitates mitterentur, quibus enixe commendaretur, ne quis ad ma¬ 
gisterium linguae latinae admitteretur nisi qui latine loqui et scribe¬ 
re sciret. 

Ergo sperandum est fore, ut haec consilia consulta et salutaria fe¬ 
liciter ad effectum adducantur. Deest enim plerisque usus linguae la¬ 
tinae, desunt vocabula rerum instrumentorumque recentiorum, deest 
consuetudo cottidiana sermonis latini. Sed acroasibus luculenter fac¬ 
tis satis demonstratum est, quid etiamnunc sermo latinus valeat ad 
consilia communicanda, ad studia communiter gerenda 5 , ad cogni¬ 
tiones sive rerum sive litterarum percommode participandas, deni¬ 
que ad animos eorum quoque hominum, qui nunc sunt, singulariter 
commovendos et conformandos. 

Ceterum femina quaedam Americana cum verba latina palam in 
conventu facta perciperet, cum colloquiis se sermone latino junctis 
motisque immisceret, cum non paucos inter se latine confabulantes 


5. Cf. RVFIN. apol. Orig. epil. 16,3 (CChL 20,17) qui non contentionis sed 
veritatis studium gerit. 

videret et corridentes, iterum iterumque voces admirationis emisit, 
cum non semel diceret: «mirabile, miraculum; beata sum, sum per¬ 
beata». 

Sed praeter contiones habitas, disputationes consertas, consulta¬ 
tiones transactas permulti libelli librique novorum textuum novorum¬ 
que experimentorum sive methodicorum 0 sive institutoriorum exhi¬ 
biti sunt. Ibidem praeter discos phonographicos verborum seriorum 
aut ludicrorum vel etiam cantilenarum sive in Germania sive in Gallia 
sive in Italia sive in Hispania confectos tria lexica proposita sunt, qui¬ 
bus amplissimis rerum novarum nomina non pauca diligentissime 
composita continentur. Horum aliud Orestes Badellino, professor 
Taurinensis, condidit, aliud Mediolani editum Josephus Pittano con¬ 
fecit, aliud forma minus Varinus Pacitti conscripsit. His adnumeran- 
da sunt ea vocabularia praeclara multumque celebrata, quae Anto¬ 
nius Bacci, pater Cardinalis, et Hamletus Tondini una cum Thoma 
Mariucci considerate et circumspecte ediderunt. Ergo multa subsi¬ 
dia qualitatis laudabilis suppeditata sunt et incitamenta linguae lati- 
nae varietatibus vitae distincta praebita sunt et allata. Insuper variae 
viae rationesque sermonis latini conserendi linguaeque latinae necessi¬ 
tatibus hodiernis aptandae monstratae sunt. 

Ceterum Francogalli ex diebus conventus Argentoratensis anno 1963 
celebrati in his rebus mirum quantum profecerunt. Ergo nunc quo¬ 
que spes magna est, ut perspecta perceptaque utilitate facilitateque 
linguae latinae conventus Romanus Italis quoque aliisque non paucis 
incitamento sit maximo. 

Sed hac in re, quae non est unius populi vel gentis vel nationis, 
iterum iterumque inculcandum est, ut uniformitas pronuntiatus vere 
latini servetur, atque id quidem ibi potissimum, ubi de discorum pho- 
nographicorum auditionibus agitur et de acroasibus radiophonicis 
atque radiotelevisificis, quae sint omnibus exemplo. 

Quod autem ad usum linguae latinae attinet, post primos inceptus 
instaurationis et renovationis perdifficilis jure major profectus ex¬ 
spectatur et universalior. Sed necesse est non solum verbis rhetorice 
conceptis speciem quandam perfectam ostendere, verum etiam diffi¬ 
cultates objectas omnibus viribus atque opibus singillatim superare 
et dissolvere. Unusquisque autem id curet, ut subsidiis jam paratis 
prudenter usus ea, quae dicturus est, non raro dicat latine sive voci¬ 
bus perceptibilibus sive verbis legibilibus et intellegibilibus. Inde 
sperandum est et exspectandum verum latinitatis et excitamentum 
et fomentum atque augmentum vitalitatis vere mirabilis. 

P. Caelestis Eichenseer, O. S. B. 

8917 St. Ottilien (in Germania). 


6. Cf. ThLL VIII 880,80 sqq.: methodicus, -a, -um. 

Carmen fratri in Christo carissimo dicatum 
Prof. FAUSTO SALVONI, Mediolanensi bi- 
blicarum scientiarum eximio cultori. 


Spiritus omnipotens et Mens aeterna creatrix, 
non res humanas, precor, adspirate canenti: 
hic opus, hic labor, hic caelorum lumina sunto. 

Quam laudant cantantque volumina sacra, Deique 
ipsius celebrant ornatam nomine sponsae, 
haec memoranda mihi, divisque canenda Camenis. 

Quae regionis erat purissima gloria, flos et 
gemma puellarum ducta est Salomonis ad amplam 
auratamque domum, dum pectore versat amorem. 

Sive suum ob sponsum longinquum maesta Sulamis, 
qui per convalles agnas ad pabula ducit 
qua magis agrestes cytisi floretque myricae, 
sive ea tum subita est commota cupidine regni, 
insilit in currum vicos agrosque secantem... 

“Ignaram princeps tetigit me nuper amantem, 
ignaram laetae me turbavere puellae, 
quas currus rapuit: quae dulcis imago fefellit?” 

“Non mihi tu pellex; contra, regina nitebis; 
tu clarae Solymae et regnum Davidis habebis!” 

Tota suo sponso jam sponsa sacrata, per omnes 
noctes suspirans, fundit, gemebunda columba, 
vota precesque suas: 

“Mi sponse, ter oscula tantum 
me tua dum vivam, me semper, amate, beabunt: 
est amor fanmo tuus potior dulcedine vini, 
balsaminisque tuis repletur odoribus aer: 
inde puellarum numerus te diligit ingens. 

Me trahe, suavis amor tua per penetralia sponsam!” 

Somnia vana tamen ludunt agitanlque puellam, 
dum studet optato somno depellere curas. 

Esse sibi visa est Salomonis regia conjunx 
cantibus et choreis Solymae celebrata triumpho, 
insignis lauris sertisque decora rosarum... 

Sponsa 


Sponsus 


Sponsa 


“Euge! me chordas citharae moventem 
grata permulcens oculis columbae, 
artubus nostris renovas medullas, 

cordis et ima. 

Nunc meae tecum diadema gestans 
matris, o conjunx, Libano relicto, 
aureum tecum solium tenebo 

purpureumque, 

Mille nos circum pedites in armis, 
mille per valles equites sequuntur: 
regis hanc unam tuba cantat, unam, 

esse beatam! 

Sunt tibi undantes capreae, ruentes 
monte de summo Galaad, capilli; 
sunt oves dentes tibi quae dealbat 

spumeus amnis. 

Sunt tuae mammae geminae ut capellae; 
purpurae ut filum tua labra splendent; 
sunt genae, Poeni ut rubicunda mali 

grana, rubentes...” 

Interea ex visis his experrecta puella, 
mane suum in sponsum lacrimis suspirat acerbis, 
turtur amans juvenis sicut, qui, conjuge rapto, 
exagitans collum gemitus de pectore ducit: 

“Quo mihi dilectum, quo sponsum persequar? Illum 
viribus usque colam totis queis uror amoris; 
lilia sponsus amat convallis; pascitur inter 
lilia camporum, cui semper lilia cara... 

Quamvis sit fuscus mihi vultus sole calente, 
o Solymae natae, veluti tentoria regis 
haec tamen ora placent: uvarum, scilicet olirn 
me posuere mei fago viridante sub umbra 
custodem fratres: uvas umbramque reliqui”. 

“Flos ego spineti vulnus facientis amarum, 
at mea sponsa suas nitet inter amata sorores: 
omnes devincet sponsas pulchrasque puellas.” 

“Tus et aroma velut myrrhas, mihi tus et aroma 
uvarum dilectus erit vir fortis amoris!... 

Scire utinam valeam qua tecum in valle soporem 
grex capiat, medio cum sol scintillet ab axe: 
te nimium felix visum, dilecte, venirem!...” 

“Vos precor, natae Solymae, quietem 
ne meae sponsae strepitu fugetis...” 


Sponsus 

Sponsa 


Sponsus 


Sponsa 


Sponsa 


Solymae 


Sponsa 


“Vox mihi dulcis, mihi vox amata 

personat urbe! 

Monte de celso ruit ecce sponsus, 
anxius cervus; penetrans fenestram 
per meam intentis oculis anhelat 

visere sponsam. 

Dein mihi cara loquitur loquela:” 

“Surge, sponsarum radians ocelle; 
ver adest, morsus abiere saevi 

temporis acres. 

Floribus rident rutilantque glebae; 
turturis cantu tremulo gementis 
vineae gemmant, referunt odores; 

surge, columba! 

Surge: de petrae latebris, amica, 
me tuam praebe faciem beantem; 
vox mihi dulcis resonet per hujus 

pectus amantis!” 

“Frustra per lectum tota me nocte volutans, 
te mihi quaesivi, te sancti pignus amoris! 

Inde per immensam sponsum dum persequor urbem 
(at tamen incassum!), primo mihi mane repente 
obvius occurrit sponsae tunc sponsus amatus. 

Illum sic captum numquam post inde relinquam, 
donec erit matris domui pars integra nostrae!” 

“O Solymae natae, lacrimis his ferte lenimen: 
vidistisne meum dilectum, nocte sub alta, 
sponsum, ducentem pecus aut ad culmina montis?” 

—Experiens animum sponsi nam clauserat illa 
ostia... et experiens sponsam quoque diffugit ille—. 

NATAE 

“Qui color est illi? —nobis, pulcherrima, pande, 
ut quacumque tuum tecum quaeramus amantem—”. 

“Candidus atque rubens ille est; ex mille renidet 
is vultu: caput ex auro, nigrique capilli; 
labra rosae sunt et stillantia lilia odorem; 
marmore crura micant; manibus nitidisque refulget; 
ejus et aspectus Libani ceu cedrus odora: 
sic meus est sponsus, natae Solymaeque puellae!...” 

“Quot sunt reginae Solymae, tot munia laudum 
jure tibi fundunt; te sic ubicumque beatam 
concelebrant, quibus arrides sublimis; et una 
cunctas delicias, mulier carissima, vincis: 
hortus conclusus... fons signatusque sigillis; 
pulchra, decora nimis surgens aurora, velutque 
palma virens, fragrant cui roscida mella per ora”. 

“Corda mihi vigilant laxanti membra quiete: 
ecce meus rediens mea percutit ostia sponsus! 
Est mihi dilectus, cujus lassata sub umbra 
sistere cum potero tum viva capessere somnum; 
cujus amore mihi languebit spiritus usque!...” 

“Vincis auroram, mulier, nitentem; 
luce tu plenam superasque lunam; 
sole te cantat Deus esse sponsam 

splendidiorem. 

Dant rosae et palmae tremulae figuram, 
ora malorum tibi dant odorem; 
fluctuant uvae veluti racemi 

ubera crudi. 

Dulciter spirant tua labra vinum...” 

“quod tibi sponso labiis et albis 
dentibus vinum ambrosium bibendum, 

pectore et imo! 

Frater o carus mihi tu fuisses, 
filius nostrae genitricis almae: 
te mihi coram populo osculari 

rite liceret!” 

“Turris est collum radians eburnum; 
aureus crater tuus umbilicus; 
gemmeae coxae tibi sunt pedesque 

arte decori.” 

“Sponse mi dulcis, teneras per herbas 
pacis optatam capiamus horam, 
quam dabunt nostri meritis amoris 

terra polusque. 

Mane, surgentes, rutilante prima 
luce solari, precor ut petamus 
vineas nostras, valeamus inde 

carpere fructus.” 

“Ceu sol affulgens, acies et in ordine structa, 
mox per aperta loci sicut tua proelia tentans, 
ut Solymae turris, splendoribus ora renides!” 

“Pace fruor, quoniam mea sunt haec ubera turres! 

“Eja age, sponsa, mea perdives ab arbore mali 
orta, tibi mecum sint cunjugialia festa. 

Pastor agens agnas jam per tentoria vallis, 
saepe, soporiferae numero dum sidera noctis, 
conspexi nuptam te reginamque polorum... 
eja age, nunc mecum capias caelestia regna!” 

“Ante meo precor ut caeles in corde sigillum: 
ceu mors fortis amor, mortisque simillimus ipse, 
qui fugientem animam trahat ad sublimia caeli, 
qua sine fine canam tanti pastoris amorem!” 

“Est meae sponsae, quasi cinnamomo 
hortus et nardo redolens, imago; 
arbores inter rubicunda mali 

poma coruscant. 

Cyprus exhalant casiaeque arista, 
myrrha, fragrantes aloes crocusque; 
fructibus cunctis viridans puellae 

hortus abundat.” 

“In tuos hortos pariterque nostros, 
ex aquis vivis veniens in hortum. 

Surgat et stridens Aquilo recentes 

spargat odores! 

Cum suis sponsus properans amicis, 
carpat hos fnictus precor, hos et omnes, 
ut mihi demum comedenda nulla 

poma relinquant.” 

“Fontis est sponsus Libanitis instar 
ecce jam veni, soror, huc, amata, 
ut mei mecum sine fine amici 

meile fruantur!” 

“Par tibi cervi gradibus volantes 
per nemus densum; velut ipse malus 
arbores inter, juvenesque talis 

inter odoras.” 

Sponsus “Mei favus manans tua sunt labella; 

voce jucunda resonas columbae; 
ista mirari sine me beatum 

lumina cara! 

Signa dum tollis pia charitatis, 
volve splendentes oculos ab Ermon, 
unde raptores rugiunt per arva 

nostra leones. 

Unica gemma rutili monilis, 
unico obtutu rapuisti amoris 
cor meum, mitis soror, immo amica et 

optima sponsa!...” 

Filiarum Solymae 

CHORUS EXTREMUS 

“Sponsa, sic adsis utinam precamur 
conjngum puris animis levamen, 
semper ut Sponsi memor alma Christi 

Ecclesia vivas... 

Ad sponsi vocem, vigilans Ecclesia, nobis 

PULCHRA REDI: DULCE EST NAM TE SPECTARE, SULAMIS.' 


Prof, Rapilael Paone 
Via M. M. Benavides, 5 
PADUAE (Padova) in Italia 



AVE, SALVE ET VALE APUD LATINOS 

SCRIPTORES 


In hac commentatione mihi proposui leviter attingere nonnulla 
quae de vocabulis salutationis nec non et valedictionis apud auctores 
Romanos passim occurrunt, quod lectoribus fore gratum et utile 
spero. 

Apud Latinos praecipue inserviebant salutationi duae formulae: 
«ave» et «salve». Agedum inquiramus quibus rebus inter se differant. 

Ave idem est quod graecum x a iQ £ > scilicet salve, bene te habe, cu¬ 
pio te bene esse. Praesertim adhibebatur in salutationibus matutinis 
amicorum et clientum, nam in vespertinis dicebatur vale, ut docet 
Suetonius. Sed hac de re inferius agam. Ave dicebatur etiam cum 
quis ad alterum adibat vel accedentem salutabat: «puer cum nasce¬ 
retur, «ave» dixit (Obseq. 41). «Care... ave» (Ov. Pont. 4,13,2). Et illud 
Petronii: Subiit alia classis servorum, et illi quidem exclamavere: 
«Vale, Gai», hi autem: «Ave, Gai» (74). 


I. «AVE» EX USU PALAESTRAE ORIGINEM DUCIT. 

Formula ave originem videtur trahere a lingua palaestrae. Quod 
demonstrat Martialis (III, 95,1,14): 

Numquam dicis have sed reddis, Naevole, semper, 
quod prior et corvus dicere saepe solet. 


sed praedicaris, sed pulchre, Naevole, ceves, 
jam jam tu prior es, Naevole, vincis: have. 

Quod «vincis have», vel «vincis ave» fortasse aclamatio fuit. Id eo 
vel maxime confirmatur, quod in vasculo quodam, in quo ludi gla¬ 
diatorii depicti apparent, hanc inscriptionem legere licet: «Hierax 
vale, Olympe vale, Antioche vale, Crescens ave». Quae quidem in¬ 
scriptio sic interpretatur, Crescentem illum alios gladiatores superas¬ 
se, quam ob rem hac salutatione «ave» acclamari. 

Quo ex usu facile intelligitur, hanc formulam idem notare ac 
«gaude». Spectatores enim eos gladiatores, qui aut jam vicerunt 
aut victuri videntur, admonent ut, victoria potiti, ea in primis gau- 

deanl. Et re quidem vera avere est speciatim vehementer gaudere et 
laetari in re aliqua agenda (cf. Paul. Diac. 14,9), ac propterea eam- 
dem vehementer cupere atque expetere. Sic Ennius apud Varronem 
( L.L. 6,83): «Jamdudum ab ludis animus atque aures avent, avide 
expectantes nuntium». Quo sensu usurpatur praecipue Part. avens 
pro libens seu lubens : cf. Gell. 19,7 et Hor. Sat. 2,4,1: «Non est 
mihi tempus aventi Ponere sigua novis praeceptis» (Vide sis Forcel- 
linum sub h. v.). 

Ast controversia est, et quidem non minoris momenti, de origi¬ 
ne vocis. Putarunt enim quidem viri docti formulam esse deriva¬ 
tam ex Punica illa salutatione, quae significat «vive», cujusque plu¬ 
ralem numerum «avo» scriptum videmus apud Plautum ( Poen . 994, 
998, 1001). 

Nobis tamen tenendum videtur «ave» esse omnino imperativum 
verbi aveo vel haveo, es, esse. Nam, teste Paul. Diac. (14,9), «aveo 
est gaudeo, bene vel optime me habeo, laetus sum», sicut salveo idem 
est ac salvus sum, bene me habeo, sanus sum. Festus autem (14) ad- 
notat: «avere nihil aliud est quam cupere. Argumento esse avidum 
et aviditatem, ex quibus praecipue cupiditas intelligitur, cum signi¬ 
ficat et «gaudere». Hic ipse locus maxime idoneus est ad sententiam 
nostram fulciendam. Nam quid melius spectatores certantibus, in- 
primis autem iis, qui victuri videbantur, acclamare poterant, quam 
quod simul gaudium et cupidinem vincendi ostenderet? 

E palaestra igitur formula «ave» in vitam cotidianam commigra¬ 
vit et salutatio est facta. Erat autem salutatio alloquientis vel scri¬ 
bentis, ut patet ex Sall. Cat. 35,5, ubi in fine epistulae Catilinae dici¬ 
tur «haveto». Et imperator Augustus, epistolae initio ait: «Ave, mi 
Gai» (Gell. 15,7,3). Item Seneca ( Benef . 6,34,3): «vulgare et publi¬ 
cum verbum et promiscuum ignotis «have» non nisi suo ordine emit¬ 
titur, quorum salutatio urbem concutit». Ausonius vero (154,5): «di¬ 
cendum amicis est have valeque, quod fit mutuum». (Notanda illa 
sunt quae exstant apud Bibliam nostram Vulgatam: «Ave, gratia ple¬ 
na», «Ave, Rex Judaeorum», «Ave, Rabbi», cet.). 

Jam vero, vox Have saepius legitur pro Ave, etiam in titulis, quo¬ 
rum tamen plurimi neque bonae aetatis neque eruditorum horn; 
sunt (Th. L. L. sub h. v.). Sed censemus Quintiliano fidem esse ha¬ 
bendam, qui in suis Inst. Orat. 1,6,21 haec asserit: «litteratus sine as¬ 
piratione et producta secunda syllaba salutat». Inde apparet apud 
homines eruditos «ave» in usu fuisse, cum «have» sermonis vulgaris 
esset. 

Ceterum, praeter ave et avete, quae formae apud eos scriptores, 
quas nos accepimus, persaepe occurrunt, Charisius (1,254,20) has 
item formas testatur: aveto tu, aveto ille, avere te (vos, illos) volo. 

Animadvertendum est hanc formulam salutandi a scriptoribus an- 

tiquioris aetatis, ut a poetis comicis, nondum usurpari. Antiquissi¬ 
mum exemplum est apud Ciceronem in Epist. ad Fam. (8,16,4): «si¬ 
mul atque «ave» mihi dixit, statim, quid de te audisset exposuit». 
Sed paulatim ita in usum venit, ut Domitiani temporibus formulas 
salutationis frequentia longe superaret. Praeprimis facta est propria 
formula salutationis quae vocatur matutinae. Cujus rei testis est Mar¬ 
tialis 4,68,3 ss.: 

Discurris tota vagus urbe nec ulla cathedra est. 

Cui non mane feras inrequietus ave. 

Itaque idem poeta, cum imperativum pro substantivo adhibet, salu¬ 
tationem ipsam, «ave» vocat, ut epigr. 1,55 35: 

Quisnam picta colit Spartani frigora saxi 

Et matutinum portat ineptus ave. 
vel 7,39,1 ss.: 

Discursus varios vagumque mane 

Ea fastus et Have potentiorum 

Cum perferre patique jam negaret. 

Sed haec sufficiant de «ave». Nunc transeamus ad aliam saluta¬ 
tionis formulam, nimirum ad «salve», cujus tanta est frequentia apud 
auctores, ut perfunctorie tantum de ea nobis agendum sit. 


II. «SALVE» FORMULA OMNIUM CREBRISSIMA. 

Sed apud scriptores priscae latinitatis omnium formularum sae¬ 
pissime obviam ocurrit «salve». Quae formula arctissime cohaeret 
cum voce «salutis». Ultima syllaba semper producitur, cum impe¬ 
rativus vocis salvere sit, nisi apud Martialem epigr. XL, 108 codices 
deteriores, pro «solve» exhibent «salve». 

Quid vocabulum significet, vel ex Lucilii quodam versu (VI, 230), 
intelligi potest: « Salvere jubere salutem est mittere amico». Cum 
autem advenientes salutabant, utebantur salve et salvete, quemad¬ 
modum vale dicebant abeuntibus. Praeterea, constat plane in matu¬ 
tina salutatione salve dicere, vale in vespertina. Sic Suetonius ( Gal¬ 
ba 4, extr.): «Veterem civitatis exoletumque morem, ac tantum in 
domo sua haerentem, obstinatissime retinuit, ut liberti servique bis 
die frequentes adessent, ac mane salvere, vesperi valere, sibi singuli 
dicerent». (Vide etiam Suet. Aug. 53, et Tih. 72, extr.). Apud Plau¬ 
tum vero: ( Rad, 432): Salvete, fures maritimi, famelica hominuir 
natio. Tandem Catull. (43, 1): Salve nec minimo puella naso. 

Mos erat quoque apud Latinos «salve» formulam adhibere in ado- 
i'atione et invocatione deorum. Livius (1,16 extr.): Deum Deo natum, 
regem parentemque urbis Romanae salvere universi Romulum ju- 

bent. Plinius ( H. N. 7,30, 31 (117)): Salve primus omnium parens pa¬ 
triae appellatae. Vergilius, Geor. 2,173: Salve, magna parens fru¬ 
gum, Saturnia tellus. Cet. 

Ceteroquin, sternuentes salvere jubebant, non valere neque ha- 
verc. Ita Petronius ( Sat . 98): «Giton ter continuo ita sternutavit, ut 
grabatum concuteret: ad quem motum Eumolpus conversus, salve¬ 
re Gitona jubet». Quae trita res est, et apud auctores invenitur quam 
maxime. Sed non praetermittendus est locus ille Plinii ( Hist. Nat. 
28,2,5 (23)): «Cur sternutamentis salutamus? quod etiam Tiberium 
Caesarem, tristissimum, ut constat, hominem, in vehiculo exegisse 
tradunt». 

Etiam erat salutem dicere, nuntiare, mittere absenti, jubere sal¬ 
vum esse. Cic. (ad Fam. 16,9 extr.): «Medico de te scripsi diligentissi¬ 
me. Vale, salve». Item (ad Alt. 6,2 extr.): Salvebis a meo Cicerone». 
Et alibi (ad Att. 4,14 extr.). «Dionysium velim salvere jubeas». Cu- 
jusmodi exempla fere innumerabilia sunt apud Tullium et generatim 
apud aureos latinitatis auctores. 

Salutem ergo, id est praecipue sanitatem, invicem sibi optabant 
consalutantes Romani. Ea igitur ex parte consentit haec formula cum 
alia quadam, quae valedictionis propria est: «vale». Quod si non am¬ 
bigimus, quin Plutarchus illam fabulam, quam in libro, quem scrip¬ 
sit de garrulitate (cap. 11), apud scriptorem Romanum invenerit, ta¬ 
men eum Romanorum formulam salutandi voce x°ip £ * formam vale¬ 
dicendi voce ryiaive expressisse videmus. 

Haud ita verisimile est Graecos in usu earum formularum mutan¬ 
do secutos esse exemplum Romanorum, sed certum est Romanorum 
scriptores non numquam Graecorum formulas aperte imitatos fuisse. 

Teneamus igitur et salutationis formulam «salve» et valedictionis 
«vale» inde esse profectas, quod homines invicem se salutantes sa¬ 
nitatem sive valetudinem sibi optabant. Quam salutationis senten¬ 
tiam, adeo non in oblivionem venisse, ut in respondendo quoque sae¬ 
pe respiceretur apparet ex compluribus locis poetarum comicorum: 
Plaut. Cure. 121: P. Salve. — L. Egone salva sim, quae siti sicca sum? 
Asm. 911: Arg. Mater salve. Epid. 548 s: Pe. Salva sis. — Ph. Salu¬ 
tem accipio mi et meis. — Epid. 558 s. Pe. Ego sum, salve. Ph. Salva 
sum, te quia esse salvom sentio. — Asin. 592 s. A. Vale. — Ph. Ali¬ 
quanto amplius valerem si hic maneres. 

Cur «salve» salutandi, «vale» valedicendi formula sit facta, vix 
quisquam dicere possit; sensim tantum et paulatim hunc usum in¬ 
veteravisse inde concludere licet, quod ne Plauti quidem temporibus 
inauditum est valedicere per formulam «salve». 

Accedunt et alia quaedam exempla, ubi «salve» et «vale» quasi ad 
unam valedictionem conjunguntur, velut Cure. 522: L. Summa¬ 
ne numquid nuntiam me vis? — V. Vale et salve. — Capt. 744 s. Va- 

le atque salve, etsi aliter ut dicam meres: De me ut meruisti, ita 
vale. 

Primo a. Chr.n. saeculo formula «salve» jam obsoleta erat, prae¬ 
terquam quod Cicero epistulas suas nonnumquam formula «vale at¬ 
que salve» claudit (Epist. ad fam. XVI,4,4;9,4). 

Age jam, videamus quae 


III. Formulae salutandi in titulis sepulcralibus 

usurpentur. Id fusius exponere opus non est, qua cotidiani sermonis 
formulae appellari non possunt. Tamen hoc loco id admonere licet, 
formulam «salve» in titulis sepulcralibus rarissime reperiri. Cur hoc 
fiat facile est dictu. Cum tituli plerumque posterioris aetatis sint, 
vox «salve» jam secundo a. Chr. n. saeculo paulatim ex usu evanuit, 
et —quod supra ostendimus— Ciceronis temporibus fere obsoleta fuit. 

Porro, usus sepulcralis sententiam confirmant «vale» formulam va- 
ledictionis esse. At «ave et vale» simul habentur tanquam salutatio uni¬ 
ca in sepulcris. Sunt enim tanquam verba postrema, quibus olim 
mortuos affabantur quasi dimittentes. Jam vero, quam late pateant 
in titulis seu inscriptionibus sepulcralibus, in quibus verba fiunt ad 
mortuum, adeo ut defuncti a vivis salutari videantur, videre est in 
sequentibus: Catull. 101,10: «Accipe fraterno multum manantia fle¬ 
tu atque in perpetuum, frater, ave atque vale». Auson. 185,7: «Ergo 
commemorata ave maestumque vocata pro genitrice vale». Insuper, 
in illo Martialis loco (9,8 ss.): «Non vis, Afer, avere, vale», avere 
accipiendum est eo sensu, quo vivos salutamus; vale autem eo, quo 
mortuos. 

Verum, etiam vox «salve», etsi, inquam, raro, in titulis invenitur 
quasi mortuos salutans, sicque, ut ita loquar, dimittens eos: Verg. 
Aen. 11,97: «Salve, aeternum mihi, maxime Palla, Aeternumque va¬ 
le». Adde Stat. Silv. 3,208. Ideo mortuis salve et vale dici, non quod 
aut valere, aut salvi esse possint, sed quod ab his recedimus, eos 
numquam visuri. (Vide Varr. in Serv. Verg. Aen. 11,97). 

Tum denique huc spectat festiva illa ambiguitas, quae est apud 
Suetonium, quae quidem refertur ad formulam «ave», quae disce¬ 
denti dicere mos erat. Narrat profecto historicus romanus ( Claud. 
21), commissa a Claudio naumachia, cum naumacharii ante pugnam 
proclamassent: Ave, Imperator; morituri te salutant; isque respon¬ 
disset: Avete vos; recusasse illos post hanc vocem dimicare, putan¬ 
tes se ab eo esse dimissos, venia pugnandi data; namque etiam dis¬ 
cedenti ave dicere mos fuit, ut superius exposuimus. Sed Claudius 
ad morem salutandi mortuos respexerat; illisque pugnae ac morti 
proximis dixerat avete vos (cf. Fore, sub v. ave). 

IV. Conclusio. 

Nunc vero, in legentium commodum, ex dictis non nulla collige¬ 
re fas erit, tanquam rerum summulam, videlicet: 

1. Formula salutationis «ave» originem ducere videtur a lingua 
palaestrae. Ad etymon quod attinet, esse omnino imperativum verbi 
aveo vel haveo. Postea vero e palaestra romana in vitam cotidianam 
commigravit et salutatio est facta. Praecipue salutatio fuit matuti¬ 
na, quamvis etiam salve mane dicere solitum erat. 

2. «Salve» fuit crebrissima salutationis formula apud Romanos. 
Idem notat ac salutem jubere. Potissimum hoc quidem modo ster¬ 
nuentes salutabantur. Generaliter hac formula salutem sive sanita¬ 
tem invicem sibi optabant consalutantes Romani. Mane «ave» vel 
«salve», vespere «vale» dicere mos fuit. 

3. In universum, «salve» et «ave» salutandi, «vale» valedicendi 
formula est. Accedunt tamen exempla non pauca ubi «salve» et «va¬ 
le» quasi ad unam valedictionem conjunguntur et simul adhibentur. 
Praesertim apud Tullium in epistulis. 

4. In titulis sepulcralibus «salve» raro quidem invenire licet, dum 
«vale et ave» simul habentur tanquam salutatio unica in sepulcris. 
Sunt enim tanquam verba postrema vel «utimum vale», quibus mor¬ 
tuos olim affabantur quasi dimittentes. 

Quae cum ita sint, id unum mihi restat, ut vobis salutem imper¬ 
tiar dicamque ex animo: avete vos, lectores humanissimi, et iterum 
atque iterum salvete! 


P. Leo M. a Sansegundo, O. S. B. 
Montisserrati ad Barcinonem in Hispania. 

P. Caelestis OSB Josepho Mariae Mir, Patri perquam Reverendo Ma¬ 
gistroque Doctissimo, S. P. D. 

Reddita est mihi, mi Domine, epistula tua die 23 m. Dec. anni prae¬ 
teriti benignissime data. 

Statim (die 29. 12. 1965) verbis tuis Mariannae Holzer, conjugi Jo- 
sephi Holzer viduatae, scripsi tuos doloris amicitiaeque conjunctioris 
sensus significaturus. 

Interea jam complures materias collegi, quibus nixus memoriam 
Josephi Holzer celebrarem, nisi Tu, mi Domine, eandem rem jam sus¬ 
cepisti exsequendam. Tum Tibi libens cedam. Sed certiorem me, quae¬ 
so, fac et P. Molinam, successorem tuum Barbastrensem. Si vero opus 
me manet, moderator Barbastrensis, quaeso, paullisper exspectet,quoad 
commentariolum confecero memorialem. 

Ceterum summo studio ea legi, quae in paginis VITAE LATINAE 
(n. 25, p. 10 -18) divulgasti, ubi de rebus tabaceis egisti. Quam com¬ 
mentationem Josephus Holzer summa delectatione legit, quamvis non¬ 
nulla ei parum probarentur. Sed ibi, p. 12, proponis: volumen taba- 
cinum, convolvulum tabacinum. 

Age nunc, magister mi, quaenam syllaba acuitur? Diciturne taba¬ 
cum an tabacum: utrumque in lexicis jam legi. Et quid de adjetivo? 
Dicitur 'tabaclnus' an 'l ab acinus 1 ? Noli in hac re meam dissensionem 
metuere, cum rerum tabacearum adhuc parum sim peritus. 

Incolumem te servet Dominus totius salutis auctor! 

P. Caelestis Eichenseer, O. S. B. 

Dabam ex archiabbatia Ottiliensi die 11 m. Jan. a. 1966. 

Josephus M. a Mir C.M.F. Patri suo Rev. Caelesti OSB. sal. pl. 

Quam plurimas tibi refero gratias quod doloris, amicitae, deside¬ 
rii significationes Mariannae, spectatissimae Josephi Holzer uxori, 
expromere voluisti. 

Diligentiam tuam maxime laudo in materia illa colligenda qua 
laudes et merita desideratissimi Rectoris Saraludovicensis in linguam 
latinam exprimas. Quod si commentariolum tuum in Palaestra Latina 

edendum prius cognoscerem, pauca in laudem carissimi amici addenda 
curarem. 

Sententiam Josephi Holzer de novis propositis de tabaco verbis 
cognoscere aveo; nam ex ejus sententia haud pauca fuerant jam pri- 
dem meliore ratione novata vocabula. 

Quod ad tabaci nomen spectat ex ipsius vocis origine —quam per¬ 
scienter et peracute Joannes Corominas in suo lexico tractat ( Diccio - 
nario critico etimologico de la lengua castellana, t. IV (Gredos), Ma- 
drid 1954, s.v.; cfr. PAL. LAT., 39 (1959) 81 in adn.) et ex vulgato ac¬ 
centu apud omnes omnium nationum linguas— tabacum, paenultima 
syllaba producta, acuendum est. 

Adjectivum vero tabacinus —sicut et tabaceus et tabacarius — a SO¬ 
CIETATE LATINA (7(1939)45) sumpsi —fortasse et alibi antea propo¬ 
situm est—, quod certo de sententia mea tabacimus acuendum est, ut 
alia quam plurima adjectiva ex florum, herbarum, arborum vocibus de¬ 
ducta —quamquam pauca, producta paenultima, efferuntur—, habes: 
sandaracinus, amaracinus, duracinus, rosacmus, coccinus, jabaginus, 
oleaginus, faginus, siliginus, terebinthinus, hyacinthinus, amygdalinus, 
xylinus, balsaminus, cinnamoninus, raphaninus, gausapinus, gossypinus, 
cedrinus, carbasinus, cupressinus, narcissinus, byssinus, cucurbitinus, 
melitinus, arantinus (aurantmus), fraxinus, thyinus... Ex quibus col¬ 
ligitur adjectivum tabacinus, ex planta tabacum ductum, acuedum esse 
tabacinus. Quid ego sentiam paucis explicavi, qui vero aliter, argu¬ 
menta suae sententiae afferant. 

Valetudinem tuam cura diligenter; teque Dominus supernis cumu¬ 
let donis. 

Roma, die 17 m. januarii, anno 1966. 

P. Caelestis Eichenseer OSB, Josepho Mariae Mir, Patri perquam 
Reverendo, S. P. D. 

Reddita est mihi, mi Domine, hodie epistula tua perjucunda 
die 17 m. Januarii benignissime data. 

Respondit etiam interim Marianna Holzer, quae tibi pro signifi¬ 
catione sensuum doloris participati plurimam refert gratiam. 

Gavisus sum etiam, cum ex litteris Romam hodie allatis cognovis¬ 
sem te in conventu Paschali contionem habiturum, quam puto maximi 
momenti futuram. 

Rescripsisti autem nominis 'tabaci' syllabam paenultimam (na¬ 
tura) longam esse. Ilico illum locum benigne signatum inspexi, ubi 
de hac re jam aliquatenus egeras: PAL. LAT. 39 (1959) 81 in adn. 

Ceterum in Germania septentrionali et in sermone Germanorum 
litteratorum hoc nomen non profertur nisi priore syllaba acuta, ut 
dicatur: Tabak. In dialectis vero Germaniae meridialis dicitur: Ta - 

bak. Ob eam rem scriptores latini Germaniae septentrionalis pro¬ 
nuntiant 'tabacum'; cf.: 

Sijeumer, Albert, Deutsch-kirchenlateinisches Wbrterbuch 3 , Bonnae 
1962, p. 161: tabacum. 

Menge-Guthling, Enzyklopddisches Worterbuch der lateinischen 
und deutschen Sprache 4 , pars II: Deutsch-lateinisch, Berlin-Schone- 
berg 1951, p. 576: tabacum. 

Georges, Karl Ernst, Deutsch-Lateinisches Handworterbuch, vol. II, 
Leipzig (Lipsiae) 1845, pag. 1011: tabacum. 

Tamen hac in re sententiam tuam majoris auctoritatis esse arbitror 
melioribusque argumentis comprobatam. Quod autem ad adjectivum, 
quod est 'tabacinus' attinet, heri a Johanne Wieland, qui vir doctis¬ 
simus unus ex scriptoribus Thesauri linguae Latinae est, epistulam 
accepi, qua mihi rem rogatus renuntiavit secundum grammaticorum 
exempla et praecepta enuntiandum esse 'tabacinus'. Cf.: 
Stolz-Leumann, Lateinische Grammatik, Laut - und Formenlehre 5 , 
Miinchen 1926, p. 221 sq. 

Manu Leumann, Gruppierung und Funktionen der Wortbildungssuf- 
fixe des Lateins, in commentariis, quibus est index MVSEVM 
HELVETICVM 1 (1944) 145. 

Ergo in hac re definienda inter nos bene consentimus. Utinam 
etiam tuam sententiam priorem nominis 'aeroplani' latine acuendi re¬ 
tinuisses. Hanc mutationem iterum iterumque vehementer doleo. Nam 
multum interest inter etymologiam diligenter recognitam, sed naturae 
linguae latinae non ita idoneam, et aptitudinem vocabuli ipsius latine 
proferendi. Quibus verbis dixerim vocabulum Francogallicum linguae 
latinae multo minus aptum esse quam nomen neograecum ejusdem 
rei significatae. Sed de hac re fortasse alias fusius. In praesenti tem¬ 
pus me deficit, cum non pauca negotia necessario expedienda mihi 
injuncta sint. 

Denique quae in memoriam Josephi Holzeri scripturus sum, tibi, 
mi Domine, mittam, ut tua subjungas, simulatque rem perfecero. 
Incolumem te servet Dominus totius salutis auctor! 

P. Caelestis Eichenseer, O.S.B. 

Dabam ex archiabbatia Ottiliensi die 22. m. Jan. a. 1966. 

Josephus M. a Mir, C.M.F., Patri suo rev. Caelesti, O.S.B., sal. et pac. 

Bene scripsisti de Josepho Holzer, tibique gratias ago quam pluri¬ 
mas quod et humanitatis et caritatis christianae officia in tam pium 
virum contulisti, et quod linguae latinae cultorum memoriam erga 
ejus praeclara merita excitasti: quibus perpetuo monumento aeter- 
naque laude est dignus. 

Assidua litterarum consuetudine cum eo obstrictus fui: quibus lit¬ 
teris benignus, pius, doctrina excultus ejus animus luculenter mani¬ 
festus fit. 

Litterae nostrae, vita functo tanto viro, oculis et spiritu quodam 
modo oblanguescere mihi visae sunt magnoque adhuc planctu lugere. 
Fuit ille strenuus sane fortisque miles et in bello et in litterarum 
palaestra. 

Nobis nostraeque rei latinae vel in difficillimis spinosisque rerum 
adjunctis actuosus socius et adjutor, fidelisque amicus adfuit: carus 
Deo et hominibus! 

In praecipuis adnumerandus est scriptoribus qui summo conatu 
linguam latinam coluerunt, defenderunt, propagari voluerunt. 

Ejus loquendi ratio semper lucida et perspicua apparet; conquisi¬ 
tam contortamque illam puritatem et elegantiam —qua pauci ad¬ 
modum delectantur— ipse non sectatur, circumlocutiones vitat ab 
iisque —cum rerum notionumque claritati saepius officiant et gravem 
faciant cottidianum sermonem— magnopere abhorret. 

Ipse tamen aliquando vulgatis formulis serviebat; ac summae vir¬ 
tuti et facultati, qua lingua germanica pollet verba componendi, ni¬ 
mium fortasse indulget cum verba novat aut inducit latina. Quam 
verborum fecunditatem ipse aliquando confessus est, ac pleniore ad¬ 
veniente aetate nonnulla respuit —ut quaedam curruum automobi- 
lium nomina, in quibus diga, ut datis ad me epistulis olim rescripsit 
et admonuit—. 

Spero me quicquam tuis addere posse adnotationibus ut Holzerii 
scripta explicemus: in cujus memoriam fasciculum contexere in animo 
habere Moderatores PALAESTRAE me nuper monuerunt. 

De tabaco autem haec habeto. Tabaci nomen ab arabico tabbaq seu 
tubbaq derivatur —a quo in linguam hispanicam et italicam deducta 
est vox prius quam nostrae aetatis «tabacum » et in America Hispani 
exploratores reperirent et in Europam inveherent—, nomenque hoc 
usu vulgatum, apud doctos saltem, —quo herbae medicinales som¬ 
numque afferentes apud Hispanos et Italos jam pridem significaban¬ 
tur— tabaco americano ipsi indiderunt. Ita viri in investigandis 
etymologiis periti, cfr. Corominas, Diccionario critico etimologico 
de la lengua cast., Madrid (Gredos) 1954, t. 4, s. v.: cujus praecipua 
explicationis pars in PAL. LAT., 29 (1959) 81, memoratur; cfr. etiam 
Dizionario Enciclopedico Italiano [Istituto della Enciclopedia Ita- 
liana ], Roma 1960, t. 11, s. v., ubi eadem fere referuntur. 

Ergo accentus primigenii nominis arabici \ tabbaq], hispanici [ta¬ 
baco], italici [tabacco] retinendus est. Neque justum afferri videtur 
argumentum ex verbis Sleumer, Menge-Guthling, Georges, cum prae¬ 
clari illi viri aut rem penitus non perspexerint et investigarint, aut 
civium auribus nimium indulserint, aut alius ab alio prorsus pendeat. 

Ad quam rem aptius enodandam et poetae quicquam luminis infun¬ 
dere possunt; ex quibus Franciscus ULPIUS de pulvere Nicotiano 
—anno 1722— (cfr. Alma Roma, 28(1941)113 - (1942) 14) haec habet: 

«Tergite muccosas gens tabacophila sordes». 

Neque in adjectivo tabacmus proferendo exstat difficultas. 

De acuendo autem aeroplano nova exspecto argumenta, quae 
si probabiliora sint meis, in sententiam tuam descendere non recuso. 

Ut bene facis —tuaque VOCE LATINA alte proclamas—, rem nos¬ 
tram, «linguamque regiam» perge defendere, excolere, amare. Ac nos¬ 
tri, quod benigne facis, memoriam tene. 

Te sociosque exspectamus in Congressum Romanum. 

Valetudinem tuam cura diligenter neque te nimio studiorum amore 
multisque occupationibus obrui patiaris. 

Vale et salve. 

Roma, die sexto decimo mensis februarii, a. 1966. 

Josephus M. Mir, c.m.f. 

P. Caelestis Eichenseer, O.S.B., Josepho Mariae Mir, Patri Reveren- 
tissimo Dominoque Doctissimo, S.P.D. 

Reddita est mihi jam die 22 m. Februarii hujus anni epistula tua 
perjucunda, qua et de Josepho Holzero egisti et de tabaci nomine 
recte acuendo. 

Die autem festo Sancti Joseph multum de te, mi Domine, Deo 
enixe commendando recordatus sum: idem nomen mihi in baptismo 
impositum est! 

Deinde die 23 m. Martii PALAESTRAE LATINAE fasciculum men¬ 
sis Decembris accepi et hodie novum fasciculum mensis Martii, ubi 
typis descripta sunt, quae inter nos de nomine aeroplani copiose com¬ 
municavimus, et ea, quae de initiis urbis Monaci scripseram. Equidem 
non mediocriter PALAESTRAE LATINAE veste nova gavisus sum et 
laudibus, quibus libellum meum, qui est de lacu Brigantino congelato, 
scientissime extulisti. 

De cunctis his rebus animum gratissimum tibi significare volui, 
quamvis officiis pastoralibus aliisque negotiis plurimis districtus et 
distentus essem. 

Multum etiam chartula tua cursuali, qua Colosseum exhibetur pho- 
tographice pictum, gavisus verba tua legi invitationis et amicitiae 
verae. 

Denique ad festa Paschalia dulcedinis deliciis velim perfundaris 
Domini victoriam resurrectionis denuo feliciter expertus. 

Incolumem te servet Dominus totius salutis auctor! 

P. Caelestis Eichenseer, O.S.B. 

Dabam ex archiabbatia Ottiliensi die 30. m. Martii a. 1966. 

Josepho Mariae Mir, Patri reverentissimo atque humanissimo, s.p.d 

Jam jam novo lexico —English-Latin— operor quod nova vocabula 
continebit. Mea provincia est talia vocabula civitate Latina donare. 

Cum ad «cipher» sive «zero» devenitur, hoc apud lexicon Cardinalis 
Bacci invenio: «signum mathematicum nihil per se significans sive 
signum deficientis numeri locum obtinens». Haec est definitio, non 
nomen neque quisquam problema mathematicum explicans tali con¬ 
gerie vocabulorum uti queat. 

At vocabulum Arabicum unde ducitur «cipher», inane significat. 
Quare quin dicimus: «Signum (mathematicum) inane» vel etiam 
«Inane». 

Quid tibi videtur? Certe mihi parum referre videtur quod nomen 
alicui rei indatur, modo homines intellegant quid significetur. 

Paschalia Spiritus Sancti festa tibi tuisque fratribus grata, felicia, 
fausta donis cumulata supernis decurrant. 

Postridie Paschae 

MDCCCCLXV 

Dr. Goodvvin B. Beach 

52 Orchard Road 

West Hartford, Conn. U.S.A. 

06117 

Jos. M. a Mir, C.M.F., Bonamico Actensi, doctissimo magistro, sal. pl. 

Nunc tandem, exacto Congressu Romano de lingua latina et te 
Hartfordiam reverso, defertur ad me epistula quam diebus Pascha¬ 
libus anni 1965 dedisti — sic tempora nostra praetereunt: quis annum 
et amplius elapsum esse credat?... 

Illam autem vocem anglicam. de qua tu me interpellas, duo apud 
vos significare video, et cifra (cipher) et zero. 

Quod si numerum (cifra) tantum modo latine exprimere volumus, 
aeram adhibeamus, quae apud antiquos id valuisse patet. Nam Cicero 
(apud Non. 193, 11) habet: «Soles... si aera singula probasti, sum¬ 
mam... non probare»?; et Plautus ( Truc ., 72): «Aera perscribantur 
usuraria», et Hieronymus ( Epist ., 22, 24): «Aera numerantur»; et alia 
quae in Thesauro Linguae Latinae et apud ERNOUT - MEILLET 
invenies. Aera autem est ab aes, aeris —plurali numero—, quae deinde 
feminino genere et singulari numero est declinata. 

Vocem autem zero quo modo superiorum aetatum scriptores in 
latinum verterint, investigari oportet. Quod tamen in praesentia facere 
nequeo. Mihi autem absonum non videtur nomen ipsum zero perspi¬ 
cuitatis gratia —et aliquando nullum — adhibere. 

Zero recipiunt et proponunt Mariano ( Nuovo dizionario italia.no- 
latino, 17 ed., Milano 1963) et Badellino (Dizionario italiano-latino, To- 
rino 1964) ut vocem technicam et indeclinabilem, ita etiam Menge- 
Giithling (Deutsch-Lateinisch, 7 Aufl., Berlin 1962, s. v. Null). 

Quam vocem usurpavit Jos. Holzer, desideratissimus nobis magister 
et socius, (cfr. PAL. LAT., 24(1954) 135) cum de pediludio loqueretur: 
«Manipulus A primum locum tenet quinque portis comparatis ad zero, 
V punctis comparatis ad nullum (el equipo A gana por cinco goles a 
cero)». Atque idem in Alma Roma (cfr. fasc. VI ann. 25, m. julio, a. 
1938, p. 122): «...50018 sic pronuntiabo... quinquaginta, zero, decima 
octava. De illo zero Forcellinus: zeros i, m. est genus gemmae similis 
iridi. Solus Plinius habet vocabulum et vocatur in dubium, aliis volen¬ 
tibus esse psaros, aliis leros esse volentibus. Menge-Guthling hoc tra¬ 
dunt: «Null — zero. n. indeclinabile nomen». Et suspicor pro indecli¬ 
nabili usos esse et uti mathematicos. Et suspicor nomen cifrae illius 
exstitisse per errorem, sed non habemus aliud, quia cati Romani etiam 
catius Arabum numerarium systema ignorabant. Eo ergo in nova re 
liberiores manemus. Itaque fidenter ego tuum 0'0005 sic eloquor: zero 
zero zero quinque (quae sunt V decies millesimae)...». 

Habes igitur quid alii —quibuscum consentio— de voce cogitent. 

Fac plurimum valeas et novum lexicon anglicum quam primum in 
lucem edas. — Utinam in novum Congressum tecum convenire liceat. 


Roma, die 9 m. maji, anno 1966. 



PUBLIUS AELIUS HADRIANUS IMPERATOR 

( 117 - 138 ) 


Trajanus, qui ingenio militari fines imperii longissime protulerat, 
Parthis collo Romanorum perdiu insultantibus devictis et Mesopota¬ 
mia Assyriaque regno subjectis, cum aegrotus Romam, ubi mori vo¬ 
lebat, properaret, apoplexia affectus vitae maxime laboriosae cursum 
anno 117 in Cilicia Asiae clausit. Commode autem Hadrianum nepo¬ 
tem Plotiniae imperatricis hortatu brevi ante adoptarat. Successit im¬ 
peratori summe bellicoso pacificus et aetatem tranquillam attulit. 
Editus in lucem anno 76 in Hispania et praestantissimis animi facul¬ 
tatibus instructus, cum Trajanus Roma aberat, senatui praeesse so¬ 
lebat, sed ob vocis raucitatem a nobilitate Romana ludibrio habitus. 
Trajanus fuit verus Romanus, actuosus, armis intentus, Hadrianus 
autem magis Musis deditus, Platonis sectator, in philosophia admo¬ 
dum versatus, arithmeticae, geometricae, astronomiae, musicae cul¬ 
tor, poetas circum se habebat, a versibus faciendis non alienus, pic¬ 
tor et architectus. Prorsus novum quid et maxime insolitum Roma¬ 
nis. Qui etiam magis stupebant, cum Mesopotamiam et Assyriam de¬ 
victam et occupatam ultro omisisset. Proinde aliquot duces militares 
ductore Lucio Quinto caedem Hadriano in venatione versanti intu¬ 
lerunt; sed cum machinatio cassa fuisset, quattuor ex conjuratis sce¬ 
leris convicti a senatu supplicio sunt affecti. 

Imperator anno 118 ex Oriente Romam regressus rei publicae cu¬ 
ram et imperii administrationem restauravit. Officiales omnes atten¬ 
tissime observabat, de omnibus, quae ubique acciderant, certior fie¬ 
bat: «Populi rem esse, non suam» dictitans. Quod Plato olim opta- 
rat, id tandem Romani factum videbant: philosophum esse orbem ter¬ 
rarum imperatorem. Nam amplius arma nisi finibus ab hostibus de¬ 
fendendis non cudebantur. Praeterea Plato rem publicam concepe¬ 
rat per tres animi facultates gubernandam: intellectus, animi et cupi¬ 
ditatis: (nous, thymos, epithymia). Quam notionem Hadrianus susce¬ 
pit. Penes philosophum gubernationem summam esse volebat; ipsum 
sese intellectum, qui leges conderet et corpus juris conficeret; ipsius 
solius esse restaurare exercitum; debere et collegio mercatorum rei pu¬ 
blicae administrandae deinceps inservire. Quo autem modo rem tam 
arduam est aggressus? Ministros regis jam non, ut sucessores fece¬ 
rant, e domesticis aut libertinis, sed ex ordine equestri deligebat. Sic 
autem inimicitias senatorum et nobilium, qui novam administratio- 

nis rationem limis spectabant oculis, movit. Senatores, antea tantum 
Urbis septem colles videre soliti, in dies magis auctoritate privati, Ha¬ 
driani imaginem depravando et distorquendo ulciscebantur. 

Porro imperator vectigalia, ne quid subriperetur, alio exigebat 
modo. Utebatur enim «frumentariis», qui totum imperium circuirent 
et ipsum facerent certiorem, utrum provinciarum praesides munere 
diligenter fungerentur an non. Quod, quamvis ipsis permolestum, 
communi tamen bono summo emolumento esse coepit. Mandavit 
quoque, ut omnes praefecti militares ex Italis eligerentur neque 
essent juniores. Quod omnino necessarium erat in exercitu ex omni¬ 
bus imperii vasti gentibus coacto et conflato. Ita aerarium militare 
plus solito aggravari prohibuit. Quamquam tunc aetatis quinquaginta 
et ducenta militum millia in armis erant, tamen fiscus publicus ha¬ 
bebat, unde non solum stipendia solveret, sed etiam rebus socialibus 
subveniret. Florebant ut nunquam ante provinciae et perampla vec¬ 
tigalia pendebant. 

Hadrianus Romam primo ingressus «pecunias residuas» remisit 
tabellis publicis in foro sollemniter combustis. Erat summa maxima. 
Puerorum curam singularem gerebat. Mos enim fuit, ut cives amplis¬ 
simi, antequam e vivis cedebant, magnam pecuniae vim imperato¬ 
ribus legarent; sed Hadrianus eorum legata respuit. Coercebat rem 
gladiatoriam, defendebat servos ab herorum arbitratu, vetabat viros 
et feminas promiscue thermis uti. Solebat comiter cum cive simplici 
jocari, stando hospites excipiebat, quin aegrotos pauperes invisebat. 
Odio habebat gloriosos et faeneratores. Qui culpa carentes aere alie¬ 
no gravabantur, eos ultro e suo sublevabat nec Christianos perseque¬ 
batur nec quemquam laesae majestatis accusari ferebat. 

Romae diu morari nolebat, cum eum taederet stulte cum senatori¬ 
bus fabulari vel cum vulgo ludos venationesve spectare. Patebant 
enim late imperii fines. Ideo quoqueversus peregrinari coepit: a Ta¬ 
go flumine ad Tigrim, a Thamesi Britanniae ad Nilum. Aestum, fri¬ 
gus, pluvias, nebulas, desertorum arenam ardentem facile tolerabat 
capite aperto. Ab anno potissimum 121 in itinere erat. Galliam amoe¬ 
nam et maxime fertilem lustravit et legiones ad Rhenum flumen dis¬ 
positas. Inde celebrem «limitem Hadrianum» ad Danubium usque 
duxit disciplinamque militarem acuit. Volebat enim pacem perpe¬ 
tuam, sed armis protectam. Quare legiones inertia emolliri non pa¬ 
tiebatur. Armatus cum exercitu itinera longa facere, una cum grega¬ 
riis pernam et caseum comedere et aquam aceto et ovis mixtam 
potare solebat. Invisit Britanniam atque ejusdem tuendae causa «val¬ 
lum Hadrianum» posuit. Hispaniam cum perlustraret, ab aliquo stric¬ 
to pugione petitus, jussit quidem maleficum comprehendi, sed, ubi 
eum mente captum resciit, medico dedit cum omnium admiratione. 
Nec multo post cum Parthis ad Euphratem flumen de servanda pace 

egit. Sic sexcentas civitates cognovit earumque necessitates exami¬ 
navit opemque praesentem tulit, vias publicas aedesque sacras colla- 
bantes restauravit, aquarum ductus et puteos publicos effodit, 'in 
omnes effusus, in se solum parcus, restitutor et servator ab omnibus 
merito appellatus. 

Maxime autem Graecia delectabatur. Nam quod nobis religio Chris¬ 
tiana esse solet, id Hadriano, qui verae fidei lumen non aspexerat, 
Graecarum litterarum, artium philosophiae cultus fuit. Quae propa¬ 
gare ei magnopere cordi erat. Athenis vicum novum condidit et Jovis 
templum septem fere saecula imperfectum relictum splendide perfe¬ 
cit. Ubicunque versabatur, simplicem et modestum se praebebat. Sen¬ 
tiebat enim rerum omnium vanitatem et caducitatem Deumque et 
aeterna desiderabat. Quare mysteriis Eleusinis, quibus cuique mo¬ 
rum integritate praestanti beatitudo id est Eleusium, promittebatur, 
est initiatus. 

Desiderabant namque plurimi saeculi secundi homines novam re¬ 
ligionem, quae omnes consociaret et humana caelestibus jungeret. Re¬ 
vixerat doctrina Stoica, tamquam si animos ad veram fidem prae¬ 
pararet. Hadrianus, cum eam non nosset, se ad «Solem invictum», 
cujus cultus ex Oriente Romam venerat, convertit. Idcirco Aetnam 
montem Siciliae et Casium Arabiae conscendit, ut de vertice solis or¬ 
tum videret. Omnium poetarum, artificum, virorum piorum quae¬ 
rebat amicitiam, maxime vero Epicteti, morum magistri juventutis¬ 
que educatoris, nostrae religionis multum affinis. 

Parum notum est Hadrianum universitatem Romae, Athenaeum, 
condidisse, viris doctis favisse, mercedem statuisse, paulum eruditos 
de munere amovisse. Juris civilis haud rudis «edicta praetoria» re¬ 
degit: «edictum perpetuum» vocatum, quod ejus auctoritas tuebatur 
et quod usque ad Justinianum imperatorem (527-565) vigebat. Prae¬ 
terea Pantheon templum, splendidissimum, a Marco Agrippa anno 27 
a.Chr.n. erectum, sed anno 110 fulmine tactum et concrematum in¬ 
tra 115-125 restauravit relicto nomine Agrippa postico affixo. Cum 
Damasci moram traheret, accidit, ut magnopere commoveretur. Man- 
darat enim, ut Hierosolyma a Tito destructa reaedificaretur et in 
monte, in quo vetustum Judaeorum templum steterat, Jovis excita¬ 
retur. Judaei, ubi cognovere, odio sacro flagrantes, totum Orientem 
sollicitarunt. Hadrianus, natura mollis, bellum ad internecionem geri 
jussit, eo maxime adductus quo Judaei annis superiorbus centena 
Graecorum millia crudelissime trucidassent. Ideo Julius Severus dux 
Palaestinam ingressus cepit Bar-Kochba, novum Hebraeorum Messiam, 
omnesque urbes ac vicos tantopere est demolitus, ut Judaei deinceps 
jam non insurrexerint. 

Imperator absumpto morte Antinoo juvene, quocum familiarissi¬ 
me vivebat, melancholia laborare coepit. Agebat annum quinquage- 



126 


P. N. Mangeot, S. J. 


simum sextum, sed omnes eum senescentem videbant. Tamquamsi 
mortem praesentiret, anno 133 villam splendidissimam prope Tibu- 
rem urbem aedificandam curavit. Surgebat lente moles superba, obe¬ 
liscis, templo, theatro, pinacothecis, statuis adornata. Aedes ipsa aca- 
demiam Platonis simulabat. Curnam? De Platone enim imperator 
hauserat philosophiam, in campis Eleusinis spem collocaverat. De vil¬ 
la hodie nihil aliud restat nisi muri diruti, inter quos cupressi virent. 
Eodemque tempore mausoleum marmore tectum excitavit. 

Quod mausoleum non more pyramidis sed circuli est constructum, 
quia philosophis circulus aeternitatis symbolum erat. Ipse imperator 
vita in finem vergente graviter aegrotabat nec tamen animum hila¬ 
rem amittebat: «Animula, vagula, blandula, hospes comesque corpo¬ 
ris, quae nunc abibis in loca pallilula, nec ut soles dabis jocos.» 
Morbo ingravescente Antonium Pium adoptavit eique mandavit, ut 
Marcum Aurelium nominaret successorem. Tunc viator perpetuus, Ba¬ 
jas petiit ultimum visurus mare ibique, postquam annos viginti unum 
regnavit, e vivis decessit. 


N. Mangeot, S. J. 

44 Miinster Sentmaring in Germania. 

OMNIUM GENTIUM AC NATIONUM CONVfcNTUS 
LATINIS LITTERIS LINGUAtQUE FOVENDIS 


Iis qui convenire Romam in Conventum latinis litteris linguaeque 
fovendis superiore mense aprili habitum non potuerunt, legenda in 
primis commendamus commentaria P. J. Campos, Sch. P. (HEL- 
MANTICA, enero-abril, 1966, N. 52, p. 121-133) vel P. Caelestis 
Eichenseer, O. S. B., (VOX LATINA, III, MDCCCCLXVI, p. 2-12) vel 
praesertim P. J. M. Mirii, C. M. F. (CONFER, Vol. VIII, N. 17, abril- 
junio, 1966, p. 459-470). 

Vetere mea cum his cimis, viris consuetudine fretus, eorum ma¬ 
gni momenti commentaria quasi spoliare ausim ad notitias commo¬ 
dandas iis in primis lectoribus qui scire studeant qua ratione cur¬ 
suque processerit Conventus superiore vere Romae concelebratus. 

Nostra nunc vero interest non tam consessus singulos resque in 
illis pertractatas describere quam colligere ea quae adjuncta Con¬ 
ventui vel curiosa vel quoquo modo notabiliora nobis lectoribusque 
videantur. 

CONVENTUS RELIGIOSA CURA PROVIDETUR 

Institutum Studiorum Romanorum omnia quae ad Congressum 
instruendum spectabant jam diu rite ante curaverat atque provide¬ 
rat; nihil enim in rebus subsidiisque parandis praeteriit moderato¬ 
res, qui crebris praeviisque e sede Conventus litteris de universa re 
ita socios admonitos habebant. Qui socii, ubi primum in Urbem per¬ 
venerant, theca ex materia artificiali facta qua libelli chartaeque 
conventui Romano utiles necessariaeque continebantur et artificioso 
quodam nomismate aereo ad vestem affigendo, pretio pacto, dona¬ 
bantur. 

EX UNIVERSO TERRARUM ORBE IN URBEM CONVENITUR 

Gaudendum sane quod tot studiosi latinitatis viri (quadringenti 
circiter ex triginta nationibus europaeis et extraeuropaeis Romam 
convenerunt) ex tam dissitis tamque diversis populis huic Conventui 
celebrando Romae adfuerint, ut ex Africa, Japonia, Insulis Philippi- 
nis, Hispania, Anglia, Italia, Francogallia, Jugoslavia, Suetia, Lusita¬ 
nia, Statibus Americae Foederatis, Canada, Columbia, Russia, cete- 
risque. Haec civitatis diversitas non obscurum videtur testimonium 
linguam nunc latinam institutionemque classicam in quamplurimis 
nationibus populisque vigere magnaque hucusque aestimatione gau¬ 
dere. 

MEMORANDI ILLI CONSESSUS 

Consessus tempore matutino et postmeridiano habebantur in Aula 
Magna Facultatis Litterarum Universitatis Romanae, si ultimum 
excipere velis diem quo qui Congressui aderant in Institutum Altio- 
ris Latinitatis convenerunt. Consessus, si verum nobis dicendum, plu¬ 
ribus horis materiisque onusti videbantur quam ut facultas esset 
quaestiones penitus et aggrediendi atque satis investigandi et in cer¬ 
tas definitasque conclusiones perducendi. 

Cum P. Caelestis Eichenseer singulos consessus supra in paginis 
100-103 hujusdem fasciculi descripserit, ignoscere mihi velim lecto¬ 
res quod, brevitatis reique jam notae causa, de illis agere praeter¬ 
mittam, etsi res quaedam haud parvi momenti —ut status hodier¬ 
nus seu condicio litterarum latinarum in nationibus et novae voces 
latina civitate donandae— vehementer nos invitent ut in aliam occa¬ 
sionem opportune differamus easque majore temporis spatio majo- 
reque cura retractemus. 

LATINE LOQUI OMNES ORATORES DECUISSET 

Plerique professores exteri, in quibus numerari oportet cimos, 
viros C. Kumaniecki, I. M. Borvsky, C. Biichner, W. Stuart Magui- 
ness, I. H. Waszink aliosque, castigatissimo latine dicendi genere ora¬ 
tiones habuerunt. Sed contra accidit ut non nulli professores itali 
vernacula lingua loquerentur, cum superioribus Conventibus (cfr. 
2eme. Congres International pour le latin vivant, Lyon 1959, p. 145) 
acerrime vehementerque invectum esset in eos qui francogallico ser¬ 
mone pro latino dicere auderent. 

Necesse autem est confiteri in postremis consessibus linguam la- 
tinam crebriore usu adhibitam esse et non paucos oratores italos 
magnam hujus linguae cognitionem magnamque peritiam sollertiam¬ 
que ostendisse. Quod laudi illis est. Sed id minime fuit laudandum 
quod non nulli professores, orationibus suis lectis, consessibus non 
adessent in quibus quaestiones ab ipsis allatae, in cognitionem et 
controversiam adstantium essent deducendae. 

CONVENTUS SOCn NON NULLA LOCA AEDESQUE INVISUNT 

Jucundissimae fuit memoriae iter seu gestatio in oppidum Prae¬ 
neste, ubi spatiari et contemplari miram Fortunae Primigeniae ae¬ 
dem sociis visitantibus licuit. 

Omni quoque recordatione digna percomis sociorum receptio in 
Institutum Altioris Latinitatis, humanissima verba salutationis Recto¬ 
ris Magnifici, Rdmi. P. A. Stickler, ultimi consessus in eodem Insti¬ 
tuto Latinitatis habiti, convivium illud vere fraternum fraternitate Pa¬ 
trum Salesianorum magis conditum, ubi —ita facetissime Mirius 
noster meminit— hospes Conventusque socius praeter severitatem 

gravitatemque legis romanae ac syntaxeos latinae lautissimas quo¬ 
que dapes aestimare scivit, ut Cicero amici Paeti cenis magnopere 
delectabatur. 

In Castro Sancti Angeli («Sant’Angelo») Administer Institutionis 
Publicae, cimus, vir L. Gui invisentes adhortatus est adjutricem ope¬ 
ram promittens Regiminis Italici viriumque animorumque conjunc¬ 
tionem in provehenda lingua latina et cultu ad humanam institu¬ 
tionem. 

Penitus in omnium animis inhaeserunt S. Pontificis Pauli VI ver¬ 
ba humanitatis gravitatisque romanae plena quibus litteras cultum¬ 
que latinum summis extulit laudibus, quamplurimorum sociorum 
Conventus merita agnoscens improbumque laborem in lingua latina 
provehenda nostra praesertim aetate huic generi studiorum parum 
secunda. Delectentur ergo lectores textum adlocutionis pontificiae le¬ 
gendo quam in perpetuam quasi memoriam in hoc Palaestrae Lati¬ 
nae fasciculo typis mandatam vulgamus. 


CONVENTUS ROMANI VOTA ATQUE IN POSTERUM PROPOSITA 

Cimo, viro Petro Romanelli Conventus Romani Praeside, Prof. 
Paccitti has conclusiones seu vota disputanda omnibusque probanda 
proposuit: 

1. ut sedes permanens Conventuum linguae latinae in Instituto 
Studiorum Romanorum constitueretur; 

2. ut superiorum Congressuum proposita atque consilia vi per¬ 
severent religioseque ab omnibus observentur; 

3. ut omnia quae sive legenda sive disputanda adstantibus in 
aliis conventibus proponantur, lingua dicantur latina, praeter in pri¬ 
mo ineundo Congressui consessu, eorum praesertim gratia qui ab 
eodem conventu alieni ibi adesse tenentur; 

4. ut proximus Conventus, quantum fieri potest, in Germania 
celebretur, quin tamen locus jam inde certo constituatur. 

Non nulli socii forsitan desiderassent quaedam consilia et propo¬ 
sita probari in hoc Congressu, quae ipsi magni ducerent momenti ad 
latinitatem provehendam: constitutionem puta societatis cujus aus¬ 
piciis, auxiliis, auctoritate lexicum hodiernum vocum latinarum sta¬ 
biliendarum constitueretur; propagationes quoque radiophonicas la¬ 
tino sermone ab urbe Roma universo terrarum orbi diffundendas; 
commentariorum seu foliorum periodicorum latinam editionem... 

Quae fortasse in votis erant et in votis hucusque perseverant. 
Proximum Congressum in Germania habendum exspectemus... 
—Candida spes miseris tandem mortalibus esto!— novique progres¬ 
sus in latinitatis dicione certo fiant. 


Marianus Molina, C. M. F. 

Palaestrae Latinae Moderator 
Alabonae ad Caesaraugustam in Hispania 

Arici, A. — Terenzio: Comme die, 
vol. I, collana Poeti di Roma, 
pp. 452, Lib. Itat. 2.500. 

Baraldi, J.. — Curzio Rufo: Storia 
di Alessandro Magno, vol. I, 
Collana Prosatori di Roma, pp. 
380, L. 2.500 ed. Zanichelli, Bo- 
logna, 1965. 

Duo typis officinae librariae 
Zanichellianae nuper edita sunt 
volumina de quibus brevissime 
dem sententiam. Alterum histo¬ 
rias praebet Alexandri Magni a 
Curtio Rufo conscriptas. 

Complures de hoc duce scrip¬ 
serunt, quorum tamen opera ex 
toto deperdita aut in fragmentis 
tantum legimus, opus si excipias 
Q. Curtii Rufi, cui titulus: His¬ 
toriarum Alexandri Magni Mace¬ 
donis libri X. 

Curtii scribendi genus nobile 
est atque hyperbole, translatione, 
ellipsi varium. Ejus tamen narra¬ 
ta propiora fabulis esse quam 
historiae videntur. 

Hanc Historiarum Alexandri 
Magni editionem egregie cura¬ 
vit Jos. Baraldi, qui codices gra¬ 
vissimos consideravit. 

Gaudemus de primo hoc volu¬ 
mine quod alterum mox seque¬ 
tur. 

Eadem Zanichelliana domus 
prius in lucem Terentii volumen 
dedit, tres complectens comoe¬ 
dias, quarum index Andria, He¬ 
cyra, Heautontimorumenos. Mox 
alterum edetur. 

Hae sunt praesentis editionis 
notae: peramplum auctor praemi¬ 
sit prooemium, annotatiunculas 
adjecit, linguam iatinam in Itali¬ 
cam transtulit. Quae sermonis 


translatio, eleganter et ad verbum 
simul expressa est, sicque lin¬ 
guam Terentii in aliam nostri 
temporis vertit; et ejus praecipue 
mentem poeticumque dicendi ge¬ 
nus penitus apprehendit fideliter- 
que interpretatus est. 

Sive ergo auctrici sive libra¬ 
riae domui debitas gratulationes 
habemus. 

I. JlMENEZ CaTAiAn, 'C. M. F. 

Everest. — Diccionario de Len- 
gua Espanola, 2. a edicion. 

Roman Nieto, J. B. — Dibujo, l 
curso, 2. a ed. Plan 1957. 

Quint anilla, E. — Lengua Espa¬ 
nola, 1 curso, 4. a ed. 

Santos de Carrera, O. F. M. Cap. 
EI Mesias Prometido, 1 curso, 
2. a ed. Ed. Everest, Leon. 

Inter varia hispanica lexica, 
quae a domo editrice “Everest” 
edita sunt, illud lectoribus nun¬ 
tiamus quod, “Cuspide” nomine 
signatum, ad nos pervenit. Primo 
brevis orthographiae liispanicae 
explicatio praeponitur cui novae 
etiam prosodiae atque orthogra¬ 
phiae regulae, ab hispanicae lin¬ 
guae academia propositae, ad¬ 
duntur. 

Postea longus index verborum 
subsequitur, accurate redactus 
atque aliquibus optimis fabulis 
ornatus; in quo indice unum¬ 
quodque verbum breviter sed 
clare explicatur. Ex his omnibus 
lexicon “Cuspide” optimum judi¬ 
camus. 

En aliqua etiam opera a domo 
Everest in vulgus edita atque ad 
alumnos, qui in bachalaureati 
studia incumbunt, destinata. 

a) Delineationis primus cur¬ 
sus qui 24 chartis constat, cum 
diversis picturis in unaquaque 
ab alumnis exprimendis. Optimae 
quidem chartae optimaeque ima¬ 
gines propositae. 

b) Linguae Hispanicae primus 
cursus ab E. Quintanilla Sainz 
exaratus. Ilaec tota hujus libri 
ratio qui 44 lectiones complecti¬ 
tur. Unaquaeque lectio in has fe¬ 
re partes dividitur: textus cujus- 
dam clari auctoris —ut Azorui, 
Miro, Valera, Baroja, Machado, 
cet.— initium lectionis facit. Pos¬ 
tea regulae grammaticales ad lec¬ 
tiones spectantes pertractantur. 
Per lectiones etiam regulae pro¬ 
sodiae atque orthographiae distri¬ 
buuntur. Et tandem exercitatio¬ 
nes diversae, vocabula ediscenda, 
cet. afferuntur, ex quibus omni¬ 
bus hic liber vere nobis proba¬ 
tur. 

c) Religionis cursum primum 
P. A Sanctis Carrea praeparavit. 
In eo Sacram Historiam auctor 
explicat atque Liturgiae nonnul¬ 
las lectiones, ut in programma¬ 
te officiali decretum est, exponit. 

Kirk, G. S. — The language and 
Background of Homer. Ed. 
W. Heffer & Sons LTD, Cam¬ 
bridge, 1964. 

In hoc volumine G. S. Kirk 
summam facit tredecim studio¬ 
rum in variis libris et commen¬ 
tariis antea vulgatorum quorum 
Dods, Bowra, Parry, Gray, Lord, 
Riseh, Chadwick, Shipp, Dow, 
Finley et ipse Kirk auctores sunt. 
In hoc ergo volumine auctores de 
ipso Homero, de aetatis heroicae 
vi, de lingua homerica atque 
epithetis, de Homeri sermone 
cum mycenaeo congruentia no¬ 
vissimas sententias afferunt. Stu¬ 


diosi antiquitatis viri valde gau¬ 
debunt ea quae his postremis an¬ 
nis de Homero dicta sint hoc uno 
volumine colligata inveniri. 

Austin, R. G. — Aeneidos, liber 
secundus, 311 pp., Ed. Univer- 
sity Press, Oxford, 25s. 

Hujus voluminis textus, Hirt- 
zel editionem (Oxford 1900) se¬ 
quitur paucis exceptis locis in 
quibus auctor mutationem facit. 
Praefatio quidem brevis sed cla¬ 
ra est in qua quae fuerit Vergilii 
vis propria in narrando auctor de¬ 
monstrat. Commentarium, quod 
totum fere librum occupat, inter 
optima quidem Vergilii commen¬ 
taria ponendum est. In eo enim 
omnia ante dicta atque scripta 
acri judicio perpenduntur atque 
recognoscuntur. Liber tandem 
quibusdam addendis verbis et 
duobus appendicibus cum poema¬ 
tibus absolvitud quas indices no¬ 
minum, verborum et rerum se¬ 
quuntur. Quibus dictis unum res¬ 
tat ut M. Austin vehementer gra- 
tulemur, aliaquae hac eadem ra¬ 
tione composita opera in poste¬ 
rum desideremus. 

Pearson Lionel. — Plutarch’s 
Moralia, Ed. William Hfeine- 
mann LTD, Cambridge, 1965. 

Sanford E. M. — Augustine city 
of God, vol. V. Ed. William 
Heinemann LTD, Cambridge, 
1965. 

Undecimum Plutarchi Mora¬ 
lium volumen, ab “Loeb Classi- 
cal Library” in vulgus editum, 
duas disputationes complectitur, 
illam quae De Herodoti maligni¬ 
tate inscribitur a M. L. Pearson 
in anglicum sermonem conversam 
et Quaestiones Naturales quas 
H. Sandbach interpretatus est. 
In fine hujus libri N. 0’Neil in- 

dicem rerum et nominum appo- 
s uit. 

Divi Augustini De civitate Det 
libri septem voluminibus in Loeb 
Classical Library persolvuntur. 
Hoc V volumen est quo libri 
XVI-XVIII, 35 continentur. Post¬ 
quam Eva M. Sanford e vita de¬ 
cessit M. Green opus inceptum 
executus est. Haec Loeb Classical 
Library volumina optime exarata 
atque edita invenimus quare 
vehementer lectoribus commen¬ 
damus. 

Codoner, C. — EI “De viris illus¬ 
tribus ” de Isidoro de Se villa, 
Estudio y ediciop critica, 168 
pp. in 8.°, Madrid, Consejo 
super, de invest. cientif., 1964, 
150 ptas. 

Divus Isidorus Hispalensis in¬ 
ter VI et VII saeculum incidit, 
qui, qua maxima erat eruditione 
praeditus, multa opera redegit ut 
De viris illustribus librum in quo 
Divi Hieronymi et Gennadii 
opuscula complere intendit. C. 
Codoner multa in Divi Isidori 
opere pervestigat ut tempora, 
duplicem compositionem, fontes, 
codices, editiones, cet. In fine 
tandem libri editionis criticum 
textum atque indicem verborum 
invenies. 

Cavenaile, R. — Methode de 
Grec, Premiere annee, 192 pp. 
in-8.°, 120 fr. 

Homere. — Iliade (extraits), com- 
ment. de F. Van Ommeslaeghe, 
Liege, Dessain, 1965. 

Haec Linguae graecae Metho¬ 
dus magnam auctoris linguisticae 
scientiam demonstrat atque quo 
ipse studio quamdam quasi reno¬ 
vationem in tradenda lingua 
graeca quaerat. Methodus quam 
auctor adhibet vere inductiva est, 
id est, ex ipsis textibus gramma¬ 
ticae regulas deducit. Quae qui¬ 


dem methodus animum alumni 
semper intentum exposcit. Quae 
passim inveniuntur auctorum lec¬ 
tiones graecum cultum atque hu¬ 
manitatem redolent et hoc sibi 
classicarum linguarum studium 
proponit. In fine libri aliae in¬ 
veniuntur auctorum lectiones 
quae alumnis curae esse poterunt. 

Iliacum carmen animos legen¬ 
tium sibi semper ipsum allexit. 
Haec autem nova editio quam 
F. Van Ommeslaeghe excerpsit 
vividiorem nobis reddit Homeri 
lectionem. Explicantur verba dif¬ 
ficiliora, optimae proponuntur 
picturae, commentarii atque 
quaestiones quae alumnos studio¬ 
sius animos in rem defigere effi¬ 
ciunt. Nihil tandem auctorem 
praeterit quod Homeri lectionem 
vividiorem atque utiliorem alum¬ 
nis facere possit. 

♦ 

Pocock, L. G. — Odysseam Es- 
satys, 132 pp., 27s. 6d. Ed. Ba¬ 
sii Blackvvell, Oxford, 1965. 

Homeri rerum operumque stu¬ 
diosissimus M. Pocock ut regio¬ 
nem cognosceret atque ea quae 
Drepanis sunt vicina loca eadem 
esse quae in Odyssea celebrantur 
autumans, in Siciliam venit. Quae 
in Sicilia commoratio adeo ei 
persuasit ut duo alia opera scrip¬ 
serit: The Sicilian Origin of the 
Odyssey (1957) et Reality and 
Allegory in the Odyssey (1959). 
Sed inulta alia opera de hac re 
auctor scripsit quae in hunc li¬ 
brum redacta invenies. Ut Pocock 
existimat Homerus post Hesio¬ 
dum fuit cujus multa loca in rem 
suam convertit; duo tamen poetae 
apud occidentem Mediterraneum 
vixerint. Multa Homeri et nomi¬ 
na et loca —ita etiam auctor— 
cum nostris nominibus et locis 
vere consentiunt. 

Marel, H. - Deraedt, P. — Ta¬ 
cite, La vie d'agricola, 128 pp. 

Le Mazou, R.-V. — Cesar, Bel¬ 
lum Gallicum, 1 tome, 128 pp. 
Ed. Ees classiques lalins Bor- 
das, Paris. 

Nova Collectio Classicorum 
Latinorum Bordas hoc scilicet in¬ 
tendit ut alumni lexico non ad¬ 
juvante textus latinos legere pos¬ 
sint. Ideo textus vocabulario, 
commentario grammaticali, his¬ 
torico et geographico ornatur. In 
primo Caesaris libello de ipso 
Caesare ejusque opere, de Gallia 
disputatur; in alterius vero libelli 
praefatione de Taciti vita et 
operibus, de Agricola praesertim. 

De propria Taciti grammatica 
auctor etiam agit. 

Sldnt.y Allen, W. — Vox Latina, 
112 pp. Ed. University Press, 
Cambridge, 1965. 

Ut esset absurdum unius lin¬ 
guae versiculos alterius sono ex¬ 
primere, ita a communi sensu 
abhorret latinum sermonem non 
ut Romani proferre. Quare quae 
fuerint prolationis regulae apud 
Romanos aureis temporibus 
W. Sidney Allen inquirit. Id ergo 
ad investigandum principia a 
grammaticis latinis aliisque anti¬ 
quis auctoribus vulgata conside¬ 
rat, litterarum mutationes in ver¬ 
bis proferendis, epigraphicas ins¬ 
criptiones, linguas romanicas a la¬ 
tina derivatas. His fretus funda¬ 
mentis totam de latino sermone 
enuntiando doctrinam ipse dedu¬ 
cit. De accentu intensum primo 
fuisse affirmat, sed valde muta¬ 
tum ad classicorum tempora ad¬ 
venisse. In appendice tandem li¬ 
bri aliqua antiquorum scriptorum 
loca invenies ad latini sermonis 
prolationem spectantia atque bre¬ 
vissima hujus prolationis apud 
Britannos historia. 


Camps, W. A. — Propertius Ele- 
gies Book IV, 167 pp. Ed. Uni¬ 
versity Press, Cambridge, 1965. 

Post mortuam Cynthiam Pro¬ 
pertius elegiarum quartum librum 
scripsit in quo de origine Romae, 
de rebus fictis Romanorum atque 
de antiquis viris praesertim agit. 
M. Camps qui jam anno 1961 
I librum cum commentario edi¬ 
derat, nunc etiam IV librum in 
vulgus edit. Textus quidem non 
raro ab Oxoniensi editione differt 
quod in principio libri notatur. 
Commentaria quae textui appo¬ 
nuntur plus quam centum paginas 
occupant quidque Propertius in 
scribendo senserit nobis declarant. 

Gow, A. S. F. — Machaon, the 
Fragments, 161 pp. Ed. Uni¬ 
versity Press, Cambridge, 1965. 

Machaon auctor graecus co¬ 
moediarum est, Alexandriae, me¬ 
dio III saeculo ante C. n., natus; 
cujus aliqua tantum fragmenta ab 
Athenaeo in Deignosophistis as¬ 
servata exstant. Horum fragmen¬ 
torum praecipuum 462 versus 
fabellarum complecitur quas 
XQEtai ipse Machaon appellabat 
Haec quidem fabulae vitam atque 
modum dicendi ejus temporis 
nobis demonstrant. A. S. F. Gow 
textum graecum cum optima 
praefatione optimisque commen¬ 
tariis studiosis viris exponit. 

Siiacki,eton, D. R. — Cicero's 
letters to Atticus, volume I et 
II, 422 pp., et 248 pp. Ed. Uni¬ 
versity Press, Cambridge, 1965. 
50 et 40 s. 

Magnum quidem opus M. Shac- 
kleton arripuit editionem criticam 
ut pararet, anglicam interpreta¬ 
tionem atque commentaria qua¬ 
rum Cicero ad Atticum scripsit 
litterarum. Primum volumen lon¬ 
gam atque optimam praefationem 
centum fere paginarum continet, 

in qua quae inter Ciceronem et 
Atticum consuetudo, quae ipsius 
Ciceronis litterarum fortuna et 
codicum traditio fuerit, explicat 
auctor. 

A primis annis Atticus condis¬ 
cipulus et amicus Ciceronis fuit 
qui —ut fama fert— Romani ora¬ 
toris epistulas cum juvene M. Ci¬ 
cerone et Tirone in vulgus edidit. 
Sed noster auctor non has in lu¬ 
cem editas ante Neronem impe¬ 
ratorem demonstrat. In litterarum 
textu disponendo temporum ordi¬ 
nem secutus est. I et II libris lit¬ 
terae ab anno 68 ad 59 a.C. vul¬ 
gatae continentur, III vero et IV 
libris litterae ab anno 58 ad 54. 
In commentariis appositis res et 
tempora litterarum explicantur, 
locutiones, ea quae cum aliis litte¬ 
ris communia sunt. In fine tan¬ 
dem uniuscujusque voluminis 
indices nominum, verborum et 
rerum iique utilissimi inveniun¬ 
tur. Vere maximae ab omnibus 
clasicae philologiae studiosis vi¬ 
ris M. Shackleton ex hac Cicero¬ 
nis litterarum magnifica editione 
laudes sunt tribuendae. 

i 

Ritchie, W. — The Authenticity 

of the Rhesus of Euripides, 

384 pp. Ed. University Press, 

Cambridge, 1964. 

Rhesus opus vere Euripidis es¬ 
se optime in hoc magnifico libro 
auctor demonstrat. Et Rhesus 
quidem jam inde a primis tem¬ 
poribus in dubium vocatus est. 
Ritchie aliqua Aristophanis loca, 
Dionysii Periegetae, Stobaei, Ma¬ 
rii Victorini, Eustathii et Accii 
Nyctegressiae attentissime consi¬ 
derat, ex quibus efficitur ut prae¬ 
ter illud tocjto to oodiia svtot vo<5ov 
uJtevciTjaav <bc oux 6v Kupurtdoy. nul¬ 
lum aliud posee contra Rhesi 
auctoritatem afferri argumentum. 
Ad ipsum opus ejusque personas 
auctor venit quod cum Dolonia 
comparat, neque mithologia eum 
praeterit. Ars dramatica, vocabu¬ 


la, syntaxis, modus dicendi etiam 
inspectantur. Sed in primis illud 
capitulum considerandum in quo 
Ritchie pretiosissimum de Rhesi 
arte metrica studium nobis prae¬ 
bet. Ex his omnibus facile dedu¬ 
ci videtur Euripidem Rhesi 
tragoediae auctorem verissime 
fuisse. 

Kassel, R. — Aristotelis, De arte 
poetica liber, 80 pp. Ed. Cla- 
rendon Press, Oxford, 15s. 

De editione critica agitur quae 
illi a Bywater anno 1911 paratae 
succedit. Latinas interpretationes 
et arabicas atque illum liberum 
codicem florentinuin auctor adhi¬ 
buit, criticum textum dilatavit, 
textum recognovit. Cum Parisino 
codice (saec. X-XI) cujus aliqua 
praetermittit loca Riccardianum 
(saec. XIV) diu ignoratum R. Kas¬ 
sel respicit; isdemque Indicem 
Graecum Bywater huic novae 
editioni aptavit Locorumque In¬ 
dicem adjecit. 

Juvenal. — Saturae, III, IV, V, 
edidit R. Maiiache, coli. Eras- 
me, 141 pp. P. U. F., Paris, 
1965, 9 F. 

III, IV et V inter optimas qui¬ 
dem Juvenalis Saturas numeran¬ 
tur. III et V de cliente honesto 
agunt cui jam Romae locus non 
est. IV autem adversus Crispi- 
num scribitur, Domitiani scurram 
et adversus ipsum Domitianum. 
(Quarum saturarum M. R. Mara¬ 
che optimam editionem cum com¬ 
mentario paravit. In praefatione 
inulta de Juvenalis vita explicat, 
de vita militari praesertim, de 
exilio in Aegypto, de poetae fa¬ 
cultatibus, de ingenio, cet. In 
commentario vero quid unaquae¬ 
que significet satura, quas ad res 
sese referant, quae lingua et mo¬ 
dus dicendi multaque alia quibus 
Juvenalis abundat auctor exponit. 

Rambaud, M. — Cesar, De bello 
gallica, livres II et III, coli. 
Erasine. 207 pp. Ed. P.U.F., 
Paris, 11 F. 

M. Rambaud jam antea editio¬ 
nem cum commentario Caesaris 
libri De bello civili in Collectione 
Erasine ediderat. Nunc vero quae 
Caesar bella annis 57 et 56 in 
Gallia peregit ipseque scripsit in 
hoc altero libro vulganda curat. 
In hujus voluminis praefatione 
omnia quae de libris operis De 
Bello Gallico II et III inquiri 
possunt lector inveniet. Auctor 
enim opera multa apud nos vul¬ 
gata indicat quibus Caesaris bella 
magis magisque nota fieri pote¬ 
runt. 

I 

Pimienta, G. — Evidences, 158 pp. 
Ed. A. G. Nizet, Paris, 1965. 

Parvum volumen quod lectori¬ 
bus nuntiamus omnibus Artis 
studiosis viris utilissimum erit. 
Omnes hujus libri partes clarita¬ 
te, subtilitate atque quadam qua¬ 
si alacritate abundant; auctor 
enim magnam humanitatem am- 
plissimamque artium ac litterarum 
cognitionem in eo demonstrat. 
Mirum praesertim quo modo 
G. Pimienta paucissimis lineis 
multorum artificum opera et mo¬ 
res sedulo expressit. 

Kajanto, Iro. — The Latin cog¬ 
nomina, Helsinki, 1965, 419 pp. 
Ed. “Commentationes Huma¬ 
narum Litterarum”, Helsing- 
fors, 36,2. 

% 

4 

In hoc volumine clarus Prof. 
Kajanto quae posset cognomina 
latina excerpta unde oriantur 
cognoscere sibi proponit. Quorum 
quidem cognominum si centum 
acceperis, triginta novem fere ex 
nominibus propriis dictis, ex ver¬ 
bis geographicis, ex nominibus 
deorum ac festorum derivata in¬ 
venies. Sed difficile est quae no¬ 


mina sint latina quae vero exte¬ 
ra omnino dignoscere; multa 
enim gentilicia nomina Roma¬ 
norum ab etrusca origine pro¬ 
cedunt, quae quidem difficulta¬ 
tes etiam in cognominibus latent 
uorum multa a praenominibus 
erivantur neque in documentis 
romanis memorantur. Hac de 
causa Prof. Kajanto maxima in 
hac re prudentia utitur, nam —ut 
ipse animadvertit— multorum 
cognominum interpretationes obs¬ 
curae sunt. Tota libri ratio in di¬ 
versas apparet divisa partes, ut 
cognomina in documentis vel in¬ 
scriptionibus tradita, cognomina a 
senatoribus, a libertis, a liberis, 
a servis derivata et cognomina 
quae inde a temporibus Christia¬ 
norum tantum vitam habent. To¬ 
tum hoc pretiosissimum clarissi¬ 
mi viri Kajanto opus amplissimo 
nominum indice persolvitur. 

Walti larius, F. — Ovidi Naso¬ 
nis, Remedia amoris medicami¬ 
na faciei, 105 pp. Ed. Corpus 
Scriptorum Latinorum Paravia- 
num, Torino, 1965, L. 2.450. 

Duo diversa Ovidii opera in 
unum volumen redacta domus 
editrix Paravia lectoribus prae¬ 
bet: duos libros Remediorum 
amorum qui 814 versibus conti¬ 
nentur et Medicaminum faciei ex 
quo libro 100 tantum versus ex¬ 
stant. 

Libro Remediorum F. W. Lenz 
longam praefationem praemittit 
in qua stemma codicum praeser¬ 
tim considerandum, ita enim post 
multas curas ipse Lenz illud cen- 
suit constituendum. Etiam alteri 
operi Lenz praefationem praemit¬ 
tit, sed, ut par est, breviorem. In 
ea de operis titulo disputat quem 
incertum esse aliqui studiosi viri 
censuere. In pagina 80 quibus 
temporibus haec duo Ovidii opera 
scripta sint enodare vult auctor. 
Parvus index nominum et rerum 
volumen concludit. Longum tan- 



136 


Bibliographia 


dem atque opulentissimum appa¬ 
ratum criticum animadvertas ve¬ 
lim, lector, qui quidem optime de 
litteris clarissimum virum F. W. 
Lenz meritum esse demonstrat. 

Testahd, M. — Cicer ott, Les 
devoirs, livre I, 205 pp. Ed. 
“Les Belles Lettres”, Paris, 
1965. 

Ciceronis primum librum De 
officiis , a claro Prof. M. Testard 
paratum atque gallice conversum, 
ante hos aliquos menses in nos¬ 
tris Commentariis lectoribus nun¬ 
tiandum accepimus. Et Cicero 
quidem in hoc primo libro de his 
fere rebus agit: de veri cogni¬ 
tione, de hominum societate at¬ 
que vitae communitate quarum 
partes justitia et beneficentia 
sunt, de animi magnitudine, de 
his quae hominem decent, cet. 
En aliqua huic officiorum editioni 
propria. Orthographiam non va¬ 
riare et in textu et in apparatu 
critico auctor curavit iisdemque 
litteris graecis usus est in his ver¬ 
bis quae Cicero a graeco sermo¬ 
ne desumpsit litteris tamen lati- 
nis ad codicem redacta sunt. Ali¬ 
quando notula sl emendatio su¬ 
pra lineam notatur, notula vero 
mg emendatio ad marginem. Gal¬ 
lica tandem interpretatio Cice¬ 
ronis textui optime respondet 
quin etiam Ciceronianis numeris 

saepe numero adstringitur. 

* 

Tacito, C. — II libro quarto del- 
le storie, introd, e com. di 
Vittorio D’Agostino, 2. a ed., 
. 204 pp. Ed. “II tripode”, Napo- 
li, 1965, L. 880. 

Prima editio quam V. D’Agos- 
tino paravit libri IV Taciti His¬ 
toriarum Neapoli anno 1935 exiit. 
Sed jam inde ab illa prima edi¬ 
tione multa de Tacito ejusque 
arte studia in lucem aparuerunt. 
Quare V. DfAgostino novan edi¬ 
tionem parare coactus est. Tex¬ 


tum allatum auctor accuratissime 
recognovit isque Koestermann 
teubnerianae editioni praesertim 
respondet. Quibus in locis ab illa 
auctor dissentit semper in nota 
indicatur. Commentarium copio¬ 
sum atque optimum est multis¬ 
que novis et vocibus et rebus a 
Pauly-Wissowa-Kroll lexico prae¬ 
sertim desumptis ditatur. In pri¬ 
mis libri paginis auctor aliquas de 
Tacito ejusque scriptis praemit¬ 
tit notitias. Deinde textus cum 
commentario venit, et tandem 
brevi nominum propriorum indi¬ 
ce liber absolvitur. 

Klejnlocel, A. — Geschichte des 
Thukifdidestextes im Mittelal- 
ter, XVI, 186 pp. Ed. De Gruy- 
ter, Berlin, 1965, 42 M. 

Thucydidis textus codices qui 
saeculum inter IX et XIV inci¬ 
dunt secum auctor versavit, qui 
fuerit status ante archetypum 
quique inter codices consensus 
etiam intuitus est. Cujusdam tex¬ 
tus historia —ut A. Kleinlogel vi¬ 
detur— unius textus historia non 
est; e contra omnia quae textum 
circumstant elementa perpendi 
debent; tunc demum, his bene 
consideratis, quantum codicum 
inter se contagiones momenti ad 
textum mutandum habuerint, res¬ 
pici poterit. Et hunc sibi labo¬ 
rem auctor assumpsit. Thucydidis 
textum ex his lustrare intendit 
rebus quae ipsum quoque modo 
urgere potuerunt. Stemma quidem 
Thucydidis codicum valde muta¬ 
tum invenitur. Sic ergo Thucydi¬ 
dis textus optime ab A. Kleinlo¬ 
gel ut nuquam antea statuitur. 

Muhmei.t, M. — Griechische 
Gramnmtik in der VergilerkUi- 
rung , coli. Zetemata, Heft 37, 
VI-168 pp. Ed. Beck, Miinchen, 
1965, 25 M. 

Magnae profecto laetitiae Ro¬ 
manis erat totum Graecorum cui- 

tum et artem ad poetas et scrip¬ 
tores suos devenisse. Nihil igitur 
mirum quod Vergilius ejusdem- 
que aequales poetae multa a 
Graecorum lingua auctoribusque 
graecis desumpserint. Minus vero 
intellegi solet Vergilii etiam scho- 
liastas multa a graecis Homeri 
scholiastis, Aristophanis aliorum¬ 
que desumpsisse; ut Servius Ho¬ 
meri scholion fere ad verbum ali¬ 
quando interpretatus est. Quod 
primum clarus Wilamowitz ani¬ 
madvertit nunc M. Muhmelt hoc 
suo opere manifestare intendit. 
Quibus praesertim in rebus qui¬ 
busque a graecis scholiastis lati- 
ni scholiastae suam materiam mu¬ 
tuentur accuratissime ab auctore 
notatur. 

J. Aspa, C. Mw F. 

Lasso de la Vega, Jose S. — He¬ 
roe Griego tj Sarito Cristiano. 

Universidad de La Laguna. Se- 

cretariado de Publicaciones. 

Aula de Humanidades, 1. 1962. 
19 X 24. pag. 88. 

Hic liber magnum est argumen¬ 
tum studia classica optimum esse 
fundamentum ad studia philoso¬ 
phica et theologica penitus aggre¬ 
dienda. Auctor enim, methodo 
scientifica et philologica proce¬ 
dens, certas emit conclusiones 
quae bonarum litterarum exce¬ 
dunt, Theologiam attingunt. Mag¬ 
na enodatur quaestio relationum 
inter graecorum et Christianorum 
sanctitatem. Lucubratio, plurimis 
omissis, sic contrahi potest: pro¬ 
pinquitas et quasi anticipatio 
christianae doctrinae apud Grae¬ 
cos; ipsorum viri sancti et herois 
notiones; harum notionum ab 
eisdem Christianis differentia. Li¬ 
ceat inter mulla haec exscribere: 
“Vivir asi, como el heroe griego, 
'buscar en lo humano el equilibrio 
entre sabidurfa y heroicidad, no 
es ser cristiano; pero tarnpoco es 
volver la espalda al Cristianismo. 
sino estar predispuesto, expectan- 


te y abierto a el” (p. 88). Anoina- 
him videtur sofocleo pag. 20 lin. 
10; 81 24, et sofoclea 53 7, cum 
idem scribat consequentius sofo¬ 
cleo 42 7, 54 20 et sofocleos 43 11, 
55 28, itemque semper euripideo 
28 26, 49 4, 50 17, 55 28, 61 26, 
euripidea 79 3; atque idemlidem 
esquileos 50 6, esqmleo 72 2, 81 
31, 86 17; epicureos 59 28, epicu- 
reo 82 11: et recte quidem juxta 
analogiam vocum hujusmodi om¬ 
nium: sucedaneo 10 30, aurea 30 
22, contemporaneos 53 32, purpu¬ 
rea 79 9, etc. Notandum in pri¬ 
mis paginas, vel ipsas lineas, co- 
mulate spiseque eruditione et bi¬ 
bliographia multa esse confertas. 
Tantis ex meritis, quantum est in 
me situm, auctori ex opere debeo 
gratulari. 

D’Agostino, Vittorio. — La ver- 
sione latina. Terni dei Latino e 
dairitaliano. Testo e traduzione 
ad uso delle scuole medie su¬ 
periori. 3.“ edizione riveduta e 
ampliata. Torino (presso l’au- 
tore) 1965. 290 p. 16 X 24 cm. 

Hujus libri editio prima anno 
1956 vulgata quam auspicato ex¬ 
stiterit, 3. a ita recens testatur. Pa¬ 
rum eam describamus quin ejus 
virtutes, potius ex auctoris prae¬ 
stantia credendae quam ponde¬ 
randae, minutatim considerentur. 
Praeit notatio bibliographica 
subsidiorum italicorum (sunt duo 
gallica) quae alumni ante oculos 
habeant oportet ut bene in libro 
versando se exerceant. Sequitur 
l. a pars: “Conversio ex latino”; 
quae pars sunt 126 loci progre¬ 
dienti difficultate selecti ex plu¬ 
rimis classicis tam primi quam 
secundi ordinis; qui loci valde va¬ 
rii tituloque lingua italica prae¬ 
diti, simul anthologiam fere con¬ 
stituunt; eis singulis interpretatio 
italica subest. 2. a pars contra, 
“Conversio ex italico”, sunt 137 
italice inscriptae paragraphi ex 
optimis Italiae auctoribus ex- 

tractae quibus omnibus submit¬ 
titur interpretatio latina. In “Av- 
vertenza” quae est in initio hujus 
partis auctor se ostendit Cicero¬ 
nianae puritatis ipso Cicerone 
cautiorem, ut ita dicamus. Inde 
fit ut cl. auctor elegantissimus ex¬ 
stet latinus interpres. Gauden¬ 
dum sane, cum sint qui velint cer¬ 
tos Ciceronis aliorumque imita¬ 
tores protinus quasi “prima ana - 
logata" efferre et latinitatis cujus- 
dam quasi primores et quasi 
exemplaria summa eos constitu¬ 
ere; nobis vero placent Cicero et 
Tacitus et Salustius ceterique ne¬ 
que tam differentes videntur 
dummodo eorum evolutio sit ho- 
mogenea utpote arboris latinae 
tanquam naturale incrementum. 
Opus recensitum commendatissi¬ 
mum esse omnibus enixe volumus. 

Turnf.r Palgrave, Francis. — 
John Press. The Golden Trea- 
surtj of the best songs and ly- 
rical poems in the English lan- 
gtuige selected and arranged 
hy — with a fifth book selec¬ 
ted by - London, Oxford Uni¬ 
versi ty Press, 1965. p. XXI, 615, 
9'5 X 15 cm. 

F. Palgrave Thesaurus vere au¬ 
reum est opus si quidem, ut re 
vera est, selectio poeseos videtur 
ratione et religione probatissima 
exarata. Excellentia et aestimatio 
hujus lyricae selectionis ex eo po¬ 
test argumento conjici quod non 
minus quam semel et quadragies 
edita fuerit, pluries aucta inde ab 
anno 1861. Quatuor libris ex qui¬ 
bus F. Palgrave Thesaurus con¬ 
stabat quoque 288 poemata conti¬ 
nebantur, quintus in hac editio¬ 
ne additur liber in quo fit antho- 
logia poetarum ab anno 1861 su- 
perstitum atque hodiernorum. Ilie 
liber V a pag. 315 ad 568 locum 
tenet, quo fit ut maximus om¬ 


nium sit. Post sunt notationes_ab 
ipso F. Palgrave conscriptae, cum 
cujusque scriptoris titulis selectis 
index, et poematum primorum 
versuum ordo. Summatim liber 
tam pulcher, tam versatilis, mu- 
sarum in Anglia locuplex testimo¬ 
nium est eisque qui anglicas 
litteras musasque amant, amoe¬ 
num viridarium. 

Weli.kr, IIermann. — Carmina 

Latina. Secunda editio aucta. 

Ferd. Dummlers Verlag. Bonn. 
MC.MXLVI. XI 269 p. 13 X 

17 cm. 

Sunt in hoc libro, cujus for¬ 
mam et speciem et chartae dig¬ 
nitatem magni facimus, poemata 
auctoris in celebri cartamine Hoe- 
ufftiano in Batavis summo prae¬ 
mio donata, ceteraque, praeter 
unum “Hospes Tarentinus"’ eo¬ 
dem nummo aureo in certamine 
Latino Locris constituto insigni¬ 
tum, quae in eis magnam sunt 
Laudem adepta; quae omnia 
“Agonica” sunt apellata et saltem 
bis altera editione vulgantur me¬ 
troque heroico et distichis sunt 
composita. Poematum horum vi¬ 
res et pulchritudo satis praemiis 
declarantur. Alterum carminum 
genus “Varia” vocatum, non 
quod certamina non adierint eo 
minus valere videntur, cum ejus¬ 
dem sint laurea ornati poetae; 
praeter hexametros et pentame¬ 
tros versus sunt strophae saphi- 
cae, alcaicae aliaeque pulcherri¬ 
mae. Demum “Versa” dicta sunt 
carmina quae ex germanico la- 
tine interpretatur poeta quaeque 
metricae tam ovidianae quam ho- 
ratianae exempla possunt haberi. 
Maximae nobis est delectationi 
carmina Divae Virgini devota in¬ 
venire. 

E. Tejeiuna Canal, C. M. F. 

Pope, Maurice. — Saecula Lati¬ 
na. Froin the beginnings of la- 
tin literature to Sir Isaac New- 
ton. An Anthology with an in- 
troduction on The History of 
the Latin Language by B. E. 
Neu lon. University of Cape 
Town. 16 X 24, 326 pp. 

Pluribus ex partibus si judices, 
plura quam inoris est hac antho- 
logia scribas; opus est tantum ut 
id magistris et vere initiatis uti¬ 
lissimum commendemus: in ex¬ 
plicandis litteris latinis amoenos 
textus magistri eosdemque se- 
lectissimos habebunt; sunt enim 
in eo opere scriptores supra sep¬ 
tuaginta quorum sua cuique prae¬ 
fatio inditur accurata, et 505 lo¬ 
ci anglice quoque inscripti om¬ 
nes; nulla bibliographia; nec 
unus index; altera introductio, 
pp. 269-273, -prima, ut in titulo 
est, I libri partem constituit sunt- 
que ibi multa lectu digna rei pe¬ 
ritis—, “Latinum Mediae et Re- 
nascentis Aetatis” dicta, III par¬ 
ti praemittitur “Media et Renas- 
cens Aetas” nominatae; cetera, id 
est, II pars, “Antiquitas” est, quae 
in S. Isidoro finit; in ea soli Ci¬ 
ceroni plures quam ulli ali pagi¬ 
nae tribuuntur, ut rite initiatis 
appareat conferentibus ipsum esse 
normam summam per se aeternae 
latinitatis. Selectio auctorum et 
locorum arbitrio cujusque augen¬ 
da mutandave videatur. Vellem 
equidem foannem Ludovicum 
Vives, vellent alii alios in ea in¬ 
venire suos... Itaque eleganter 
Martialis illis versibus “ohe, jam 
satis est, ohe libelle” explicit li¬ 
ber. 

Stegen, Gu illa ume. — Virgile. 
Les Bucoliques 1, 3 , 5, 10. pp. 
63. 


Stegen, Guillaume. — Virgile. 
Les Bucoliques 1, 3, 5, 10. Li- 
vre du maitre. Maison d’£di- 
tions Ad. Wesmael-Charlier, 
S. A. Namur. 1964. pp. 117. 12’5 
X 16’5. 

Ilaec est operis compositio: 
textui eclogarum integro apte 
consecto interrogationes plurimae 
interjiciuntur; sunt dein notae bi- 
bliographicae; postremo de ipsa 
ecloga deque quaestionum mate¬ 
ria sententiae latine converten¬ 
dae, quas “thema” vocant, pluri¬ 
mae proponuntur. In libro magis¬ 
tri et thema latine conversum est, 
vel quaestio, ut ea circa III, 109- 
110, fusius explanatur. Quaestio¬ 
nes 1960 por I ecloga sunt, tot- 
que pro ceteris, totidemque res¬ 
ponsa, ex quibus exhausta Vergi¬ 
lii carminum cognitio prope 
sponte sua profluit. Commenta¬ 
rii omne genus in eis impliciti, 
poematis scilicet conformatio, 
critica ratio textus, verborum vis, 
etymon, figurae, vitiosarum ty¬ 
pis editarum interpretationum 
refutatio, loci parelleli, alia exer¬ 
citia. semper captum sensum 
grammaticamque explicatam prae¬ 
sumunt, quod idem satis themate 
perficit ipse alumnus. Tanta ma¬ 
teriae varietas magnum in eligen¬ 
do commodum magistris offert. 

Peeters Felix-Schoienfeld Mar- 
the, Michel. — Florus. His¬ 
toria Romana. Texte abrege, 
adapte a 1’usage des classes de 
5 et 4 des humanites. 1965. Edi- 
tions de Sikkel s. a. 116 Lamo- 
rinierestraat, Anvers. 13’5 X 
2T5, pp 55+19 illustr. 

Peeters-Schoienfeld. — Florus. 
Historia Romana. Commentai- 
re. Notice, vocabulaire, index 
et atlas. De Sikkel Anvers. 
13’5 X 21’5, pp. 100. 

L. Annaei Flori Historia, ab 
auctoribus aptata et breviata, hoc 

consilio editur, ut alumnis, idque 
a pueris, Romanarum Antiquita¬ 
tum generatim et specialiter Re¬ 
rum Gestarum quam plurimum 
commodetur. In breviando et ap¬ 
tando modus servatur ne indoles 
Flori pereat; dolenduin tamen 
erat scriptorem et stilo et gram¬ 
matica interiorem in locum pri¬ 
morum classicorum substituere, 
quod quidem quibusdam lenitur 
mutationibus quae, quamquam 
probandae, iterum graves viden¬ 
tur, tametsi —quod nec etiam 
paedagogiae favet— litterae u et 
i (uiuo, eiicio) retinentur, non ve¬ 
ro permulta alia palaeographica 
minuta; immo et mutantur ultro: 
et moribus scientia paret! Operis 
jam conformatio haec est: Tex¬ 
tum, rubro fronte decorum, in pa- 
ragraphos titulo gallice insignitas 
divisum, multae imagines optima 
charta impressae latinoque indi¬ 
ce ornatae distingunt. Commen¬ 
taria, constant ex notitia F. doc¬ 
tissima, universarum textus vo¬ 
cum (2.400) lexico, quod “funda¬ 
mentum seu basis vocabulorum*’ 
dici potest, nominum omnium 
glossario, geographico indice, qui 
7 tabulis completur. Textus, 
commentaria, opus totum enixe 
est technica ratione elaboratum. 
Optimum discipulis et magistris 
institutionis et laboris instrumen¬ 
tum. 

Eulocius Tejerina, C. M. F. 

Ludwic, Walther. — Struhtur 
tmd Eingeit der Metamorpho- 
sen Ovids. Walter de Gruyter, 
Berlin 30, Genthiner Str. 13, pp. 
101, 1965. 

Auctor, vestigia nonnullorum 
scriptorum prosecutus (Frankel, 
Wilkinson, D’Elia), argute de Ovi¬ 
dii Metamorphoseon libris disse¬ 
rit et investigat; opus quidem 
pluribus et intricatis difficultati¬ 
bus implicatum. Post brevem in¬ 
troductionem, agit auctor in pri¬ 
mis de Prooemio (Mt. I, 5-451), 


deinde de mithologica aetate, in¬ 
cipiens ab amore Phoebi (Met. 
I, 452-XI, 193), denique de aetate 
historica (Met. XI, 194-XV, 870), 
breviter quaestiones praecipuas 
attingens, quas postea in conclu¬ 
sione disquisitionis (pag. 74-86) 
accurate et ordinate cogillit a 
prima mundi origine ad tempora 
Augusti. Opus perficitur quibus- 
da mnotulis a pag. 87 usque ad 
pag. 101. 

XII Panegyrici Latini. Recogno¬ 
vit brevique adnotatione critica 
instruxit R. A. B. Mynors, 
Litterarum Latinarum Profes¬ 
sor apud Oxonienses. Oxonii r 
e typographeo Clarendoniano„ 
MCMLXIV, pp. XII-299. 

R. A. B. Minors, clarus in uni¬ 
versitate Oxoniensi Professor, 
nunc recens in Scriptorum Clas¬ 
sicorum Bibliotheca Oxoniensi 
edidit XII Panegyricos Latinos ad 
meliores codices aptatos. Hi Pa¬ 
negyrici Latini hoc ordine in vo¬ 
lumine continentur: I. Panegyri¬ 
cus Plini Secundi dictus Trajano 
Imp.; II. Panegyricus Latini Pa¬ 
cati Drepani dictus Theodosio; 
III. Gratiarum actio [Claudii] 
Mamertini de consulatu suo Iulia- 
no Imperatori; IV. Panegyricus 
Mamertini de consulatu suo Iu- 
liano Imperatori; IV. Panegyri¬ 
cus Nazarii dictus Constantino; V. 
Incerti gratiarum actio Constan¬ 
tino Augusto; VI. Incerti Panegy¬ 
ricus Constantino Augusto dic¬ 
tus; VII. Incerti Panegyricus Ma¬ 
ximiano et Constantino dictus; 
VIII. Incerti Panegyricus Con¬ 
stantino Caesari dictus; IX. Eu- 
menii pro instaurandis scholis 
oratio; X. Mamertini[?] Panegy¬ 
ricus Maximiano Augusto dictus; 
XI. Ejusdem Magistri [...] Me- 
met Genethliacus Maximiani Au¬ 
gusti; XII. Panegyricus dictus 
Constantino filio Constantini. 

ITaec editio, ut mos est apud 
Bibliothecam Oxoniensem, bre- 

veni praefactionein continet de 
codicibus eorumque momento et 
historia, textum Jatinum sedula 
cura editum brevisbusque et cri¬ 
ticis annotationibus instructum. 

CrAWK)RD, AsiULEY, InKIELD, 

Kkmrner, Elemcntary Latin: 

The Basic St ructu res. Part I, 

pp. 212; Part II, pp. 226. Ann. 

Arbor: The University of Mi- 

chigan Press, 1963. 

Haec nova linguae latinae me¬ 
thodus pro adulescentibus edita 
est, qui in scholis mediae institu¬ 
tionis latinos scriptores vertere 
et latine loqui coguntur. Exerci¬ 
tiis pluribus variisque constat, 
cum ad linguam quamcumque 
tradendam usu potius quam doc¬ 
trina procedere oporteat; auctores 
igitur curam habuerunt de voca¬ 
bulorum pedetemptim gradatione, 
de vocum et verborum flexione, 
praesertim in iis casibus et per¬ 
sonis quae maxime in scriptione 
vel locutione occurrunt, de sen¬ 
tentiarum conformatione et ordi¬ 
ne, incipiendo a simplicioribus et 
sensim sine sensu ad complexio- 
res perveniendo; unde fit ut adu¬ 
lescentes ope hujus novae metho¬ 
di facile et jucundo animo ad cog¬ 
nitionem et usum linguae latinae 
perducantur. Non omnia et sin¬ 
gula probamus, uti ex. gr. in pag. 
pima alterius voluminis: “ Quid 
est pimus mensis anni”, “Quid 
est signum aprilis”. Sed sunt alia 
optima, jucunda, curiosa, ut in 
pag. undecima primae partis va¬ 
riis usus verbi gerere: tunicam 
gerere, personam gerere, tibi mo¬ 
rem, gerere clipeum gerere, se 
hones gerere, bellum gerere, 
squalentem barbam gerere, coro¬ 
nam gerere, res gerere, odium 
gerere, fruges gerere, onera ge¬ 
rere, fortem animum gerere. Sen¬ 
tentiae, ut in exemplis nunc alla¬ 
tis de verbo gerere, saepe figuris 
illustrantur, ita ut adulescentes 
oculi simul et auribus et voce 
discant. 


Dora Pym and Nancy Silver, Ali- 
oe oti Men's Lips. Centaur 
Books LTD, 284 High Street, 
Slough, Bucks. pp. 152, 1964. 

Ilabes in hoc parvo volumine 
anthologiam scriptoum latinorum 
ab Ennio usque ad scriptores nos¬ 
tri saeculi, nunc iterum editam, 
de rebus diversis et majoris mo¬ 
menti. Ultima pagina continet 
partem orationis apud Cantabri- 
gienses magistros habitae anno 
MCMLI ad 'Cancellarium uni¬ 
versitatis eligendum. Haec vero 
anthologia breve sed luculentum 
est testimonium perennitatis lin¬ 
guae latinae. 

Kennedy, George. — The Art of 
Persuasion in Greece. Prince- 
ton University Press, Princeton, 
New Jersey, 1963, XII-350. 

Opus hic magni momenti est • 
ad historiam de Graecorum Rhe¬ 
torica cognoscendam; in eo enim 
attente et singillatim clarus auc¬ 
tor inquirit quid apud Graecos 
de Rhetorica a saec. V ad I saec. 
ante Chr. natum scriptum sit et 
a quibus, antiquorum testimonia 
diversa profert et de omnibus cer¬ 
tum probatumque judicium pro¬ 
mere non recusat. Opus est in suo 
genere perfectum, quod doctrina 
atque cognitione rei superat om¬ 
nibus aliis tractatibus et libris de 
hac re prius editis. 

t 

Bacchyudis. — Carmina cum 
fragmentis. Post F. Blass et 
W. Suess octavum edidit Bru- 
no Snell. Lipsiae in Aedibus 
B. G. Teubnerii, 1961, pp. 61 
+ 160. 

Bibliotheca Scriptorum Grae¬ 
corum et Romanorum Teubne- 
riana, Johanne Irmsscher mode¬ 
rante, octavum edidit Bacchylidis 
Carmina cum fragmentis, praefa¬ 
tione, notulis criticis, testimoniis, 
variis indicibus instructa. Editio 

septima augebatur maxime papy¬ 
ris ab Edgaro Lobel editis, neque 
neglegebantur quae W. S. Barrett 
de Bacchylidis paeane et de dac- 
tyloepitritis Bacchylideis sagacis¬ 
sime enucleaverat. Haec octava 
editio, photomechanice quod di¬ 
cunt, iterata est paucis correctis 
locis. Fr. 66 additum est H. Llo- 
yd foiies suadente. Indicem ver¬ 
borum in editione septima imis- 
sum, nunc iterum restitutum vi¬ 
demus. In praefatione placet 
praesertim disquisitio de dialec¬ 
to et de metrica Bacchylidis. 

i 

Euripidis, Helena. Edidit Kaiun 
Ai.t: Bibi. Scriptorum Graeco¬ 
rum et Romanorum Teubneria- 
na, Lipsiae in Aedibus B. G. 
Teubneri, 1964, pp. XVI-182. 

Euripidis fabula, quae Helena 
inscribitur, Karin Alt recens edi¬ 
dit codicibus et papyris magna 
cura aptata. Prater textum grae- 
cum et notulas criticas, continet 
brevissimam praefationem et stu¬ 
diorum conspectum, praesertim 
disertatiomun quam plurimarum 
quae de hac re prolatae sunt, 
inter quas notatu digna est diser- 
tatio in commentariis “Helman- 
tica" a professore Alsina Clota 
edita. Hoc volumen Reimar 
Mueller sedulo imprimendum 
curavit. 

Apulei Platonici Madaurensis. 
Opera quae supersunt. Edidit 
Rudoi.fus Helm. Vol. I. Meta¬ 
morphoseon libri XI. Editio 
stereotypa editionis tertiae cum 
addendis, pp. VIII-301, 1962; 
Vol. II. Fasc. I. Apologia (De 
magia). Editio stereotypa cor- 
rectior editionis alterius cum 
addendis, pp. VI-123; Vol. II. 
Fase II. Florida. Editio stereo¬ 
typa correctior primae cum ad¬ 
dendis, pp. LX-51, 1963: Bi¬ 
bliotheca Teubneriana, Lipsiae 
in Aedibus B. G. Teubneri. 

In ultimo Apulei fasciculo cl. 


auctor copiose praefatur de 
praecipuis rebus quae ad Meta¬ 
morphoseon, Apologiae, Florido¬ 
rum libros pertinent, scilicet: De 
Metamarphoseon exemplo, de fa¬ 
bulis in illo opere insertis, de 
auctoris ejusque tempore, de re¬ 
bus neglegenter compositis, de 
rebus romanis insertis, de decla¬ 
mationibus, de floridis, de Apo¬ 
logiae titulo atque indole, de 
Apologiae compositione, de Ci¬ 
cerone exemplo, de horum trium 
Apulei operum consensu, de me¬ 
moria horum librorum, de codi¬ 
cibus eorumque vitiis et virtuti¬ 
bus, de interpretationibus addi¬ 
tis, de editionibus Apulei. In sin¬ 
gulis fasciculis continetur index 
virorum doctorum, quorum con¬ 
jecturae in apparatu critico com¬ 
memorantur, et post hunc indi¬ 
cem textus latinus Apulei cum no- 
tulis criticis ad calcem. Sub fi¬ 
nem uniuscujusque operis adden¬ 
da et corrigenda invenies. 

Caesaris. — Commentarii rerum 
gestarum. Edidit Otto Seel. 
Vol. I Bellum Gallicum: Bi- 
blotheca Teubeneriana, Lip¬ 
siae in Aedibus B. G. Teubne¬ 
ri, 1961, pp. CXXII-353. 

Hoc primum volumen C. fulii 
Caesaris continet omnes commen¬ 
tariorum Belli Gallici libros cum 
congruenti apparatu critico ab 
Ottone Seel diligenter parato. 
Praemittitur ampla praefatio, in 
qua cl. auctor disserit de rebus 
majoris momenti, quae ad Cae¬ 
sarem et in primis ad Bellum 
Gallicum pertinent. Notatu dig¬ 
nus est tractatus de Caesaris ser¬ 
mone et stylo (pp. CIV-CXIV). 
Opus clauditur appendice testi¬ 
moniorum ad Bellum Gallicum 
pertinentium et duplici indice, 
testimoniorum videlicet et nomi¬ 
num. Haec editio inter praeci¬ 
puas editiones criticas Caesaris 
computanda est. 

M. Porci Catonis. — De Agricul¬ 
tura ad fidem Florenlini codi¬ 
cis deperditi edidit Antonius 
Ma/zarino: Bibliotheca Teub- 
neriana, Lipsiae in Aedibus 
B. G. Teubneri, 1962, pp. CI- 
134. 

In prolegomenis cl. auctor la¬ 
te fuseque agit de M. Porcio Ca¬ 
tone in iis praesertim quae ad 
opus De Agricultura spectant, 
commemorat testimonia clariora 
veterum scriptorum, pergit dein¬ 
de ad codices quorum praecipuos 
recenset, lectiones quas ex Flo¬ 
rentino cod. peculiares Politianus 
in editione Meridiana annotavit 
cum illis maxime confert quas 
Victorius in annotationibus, a. 
1542 Lugduni editis apud Sebas- 
tianum Gryphium, collegit, et 
cum aliis cdd. quae Lutetiae Pa¬ 
risiorum, in Bibliotheca Nationa- 
li asservantur et Florentiae, in 
Bibliotheca Laurentiana. Horum 
codicum tabulas nonnullas offert 
conspiciendas. In apparatu criti¬ 
co afferuntur variae lectiones et 
interdum auctorum testimonia. 

M. Tulli Ciceronis. — Scripta 
quae manserunt omnia. Fasc. 
4. Brutus. Recensuit H. Mialoo 
vati: Bibliotheca Teubneriana, 
Lipsiae, 1965, pp. XVI11-126. 

In praefatione H. Malcovit bre¬ 
viter disserit de codd. Bruti, de 
quibus jam prius late egerat in 
commentariis “Athenaeum” an¬ 
nis 1958, 1959, 1960. Deinde, an¬ 
tequam textus editionem incipiat, 
ut mos est in Bibliotheca Teubne¬ 
riana, disputationes editionesque 
recentiorum temporum praeci¬ 
puas ostendit, quae Brutum Ci- 
cronis maxime attingunt; sequi¬ 
tur tabula siglorum quae in appa¬ 
ratu critico saepius occurrunt; 
opus vero clauditur indice nomi¬ 
num propriorum et indice verbo¬ 
rum notabilium ad rhetoricam ar¬ 
tem maxibe pertinentium. Editio 


haec omnibus est numeris per¬ 
fecta. 

Pindari. Carmina cum fragmen¬ 
tis. Edidit Bruno Snell, Pars 
I. Epinicia. Editio quarta, pp. 
X-190; Pars II. Fragmenta. In¬ 
dices, pp. VIII-234: Bibi. 
Teubneriana, Lipsiae in Aedi¬ 
bus B. G. Teubneri, 1964. 

Haec editio anno 1943 primum 
jam impressa incendiis Lipsiae 
periit; post alterum omnium gen¬ 
tium bellum iteratis curis e sche¬ 
dulis typothetae feliciter serva¬ 
tae, nunc tandem quartum pro¬ 
diit. Post editionem Ottonis 
Schroeder, Bruno Snell in papy¬ 
ris diligentius explicandis, in ap¬ 
paratu critico juxta severiores ra¬ 
tiones instaurando manopere alla- 
boravit. In dubiis rebus et locis 
cum editiones sequitur quae ma¬ 
jores vocantur Tychonis Mom- 
msen et Ottonis Schroeder, tum 
editionem opulentissimam ab 
Alexandro Turyn vulgatam, qui 
non modo codices denuo inves¬ 
tigavit, sed etiam qua ratione in¬ 
ter se cohaererent accuratius de¬ 
finivit. Ad hanc quartam editio¬ 
nem corrigendam, inter alios, H. 
Frankel, W. H. Friedrich, H. J. 
Mette, S. Randt operam contu¬ 
lerunt. Wolfgangus Mulier duos 
novos textus, quos ipse inter pa¬ 
pyros Berolinenses invenerat, auc¬ 
tori primum edendos obtulit, 
quo fit ut editio perfectior ditior- 
que evadat. 

Xenophontis De re equestri. 
Edidit. Klaus Widdra: Biblio¬ 
theca Teubneriana, Lipsiae in 
Aedibus B. G. Teubneri, 1964, 
pp. XXVIII-66. 

Auctor hujus editionis in lon¬ 
giore praefatione agit primum de 
codicibus, postea de textibus gra¬ 
vioribus AB, tertio de archetypo, 
deinde de pollucis testimoniis, 
denique de regulis servandis in 

hac nova editione. Post praefa¬ 
tionem, textus graecus sequitur 
criticis annotationibus ditatus, 
postea verborum index litterarum 
ordine instructus, rienique duae 
tabulae adjectae sunt ex codice 
Vaticano Graeco 989 et ex codice 
Vindobonensi Phil. Graec. 37 de¬ 
sumptae. Opus sane ex omni .par¬ 
te perfectum. 

T. M. Plautus, Miles Gloriosus 
init deutschen Koanmentar 
voti Bhix, Niemeyer, Kohler,- 
Leipzig, B. G. Teubner Ver- 
lagsgesellschaft, 1964, ,pp. 166. 

Haec T. Macci Plauti comoedia 
constat praefatione, textu latino, 
comentariis, criticis notu lis, 'bre¬ 
vi denique sed utili rerum ver¬ 
borumque indice ad linguam et 
stilum spectantium, quae omnia 
a clarissimis magistris parata sunt 
et nunc quintum publici juris fit 
ad quartam editionem aptata. In 
praefatione auctores agunt de ar¬ 
gumento et rerum ordine in hac 
Plauti comoedia, de ipsius ad 
graecos ludos comparatione et 
respectu, de mira Plauti ad ro- 
manos mores adaequatione, de lo¬ 
co ludi, denique de ejus tempo¬ 
rum tractu. Textus latinus est ve¬ 
re castigatus et ad correctiores 
codices apiatus. Adnotationes seu 
commentaria magni mimenti sunt 
ad hanc Plauti comoediam inter¬ 
pretandam, quae quidem, ut ce¬ 
terae comoediae plautinae, non 
paucis scatet difficultatibus. In- 
rex rerum et verborum utilissi¬ 
mus quoque est, nam paucis pa¬ 
ginis praecipua colligit quae ad 
linguam, stilum, metricam plau- 
tinam quoquo modo spectant. 
Unde optima et utilissima haec 
recens editio Teubneriana putan¬ 
da est iis praesertim adulescenti¬ 
bus qui in Lyceis seu Universi¬ 
tatibus Plauto, celeberrimo co- 
moediographo latino, sedulam 
dant operam. 


P. Gorneli Taciti. — Libri qui 
supersunt edidit Erich Koes- 
termann. Toni. I. Ab excessu 
divi Augusti. Editio altera, 
1965, pp. XLIV-451. Tom. II. 
Fasc. 1. Historiarum libri, 1961, 
pp. XIX-274. Tom. II. Fasc. 2. 
Germania. Agricola. Dialogus 
de oratoribus. Editio decima, 
1964, pp. XLIII-128: Bibliothe¬ 
ca Teubneriana, Lipsiae in Ae¬ 
dibus B. G. Teubneri. 

Habes, humanissime lector, in 
his tribus voluminibus opera om¬ 
nia P. Cornelii Taciti quae super¬ 
sunt ab Erico Koestermann, cla¬ 
rissimo viro, in Biblioteca Teub¬ 
neriana recens edita. In primo 
volumine, praeter textum latinum 
criticis notulis ornatum, magnae 
utilitati tibi esse potest in primis 
praefatio, quae maxime de prae¬ 
cipuis codicibus agit ad Annales 
Taciti pertinentibus, et deinde 
librorum et disputationum con¬ 
spectus, ubi auctores majoris mo¬ 
menti, qui de Annalibus Taciti 
praesertim hac nostra aetate 
scripserunt cum notitia libri vel 
dissertationis cognoscere potes. In¬ 
dex historicus in fine hujus pri¬ 
mi voluminis plurimum te juva¬ 
bit, ut facile et statim ea in cor¬ 
pore operis invenias quae tibi 
placeant. In secundo volumine 
invenies etiam indicem historicum 
et in principio operis brevem 
praefationem de historia et mo¬ 
mento codicum praecipuorum, 
ad Taciti Historiarum textum 
constituendum simulque siglo¬ 
rum et notarum conspectum. In 
tertio volumine, ubi opera Taci¬ 
ti minora continentur, habes 
etiam praefationem de codicibus 
et amplum conspectum editio¬ 
num et disputationum horum Ta¬ 
citi operum minorum. Nec deest 
in fine index nominum, quae ti¬ 
bi magnae utilitati esse poterunt. 
Est igitur haec nova editio Bi¬ 
bliothecae Teubnerianae omni 
laude et plausu digna tum ex tex- 

lu [noposito cum t*x no tu lis cri¬ 
ticis, quas auctoratas facit no¬ 
men editoris et praestantia co¬ 
llectionis Teubnerianae, editas 
consilio atque auctoritate Insti¬ 
tuti Graecae et Romanae Antiqui¬ 
tatis Studiis colendis destinati. 

M ittellatcinisches Worterbuch bis 
zum ausgehenden 13. Jahrhun- 
dcrt. I. Band. Lieferung 7, 8, 
9: armarius - beneficium. C. II. 
Beck’sche Verlagsbuchhand- 
lung, Miinchen 1964-1966, coi. 
961-1440. 

Hoc magnum et praestantissi- 
mum dictionariuin Medii Aevi, 
quod consilio et auctoritate prae¬ 
cipuarum Universitatum Germa¬ 
nicarum, Helveticarum et Aus- 
tricarum Monachii paucis abhinc 
annis editur, tribus nunc novis 
fasciculis augetur, quibus ad ver¬ 
bum “beneficium” hoc anno feli¬ 
citer pervenit. Multa sunt in his 
fasciculis laudanda, sed verba 
quae sequuntur maxime mihi 
placuerunt: ors (Sroder), articu¬ 
lus (Pape), arx (Langer), ascribo 
(Payr), assensuts (Pape), assero 
(Zwimpfer), assigno (Hessler), 
assum (Payr), ast (Prinz), asylum 
(Baader), atomus, atque (Prinz), 
atrium (Sroder), attitulo (Sch- 
midt), auctor, auctoritas (Hessler), 
augeo (Humperdinck), augustus 
(Payr), aurum (Baader), autem 
(Prinz), baculus (Payr), bannus 
(Pape), baptisma, baptizo (Sch- 
rnidt), barbarus (Von Acker), 
baro (Humperdinck), beatitudo 
(Payr), bedellus (Baader), benedi¬ 
co (Payr), beneficium (Hessler). 
Ex his vero verbis auctor, aucto¬ 
ritas , bannus, baptisma, baptizo, 
beneficium sunt quae majorem 
et meliorem explanationem acce¬ 
perunt; auctor et auctoritas a co¬ 
lumna 1167 usque ad columnam 
1182. Maxime optandum ut, in 
quantum moles et momentum rei 
patitur, omne opus quam primum 
ad exitum perducatur. 


LkLMANN - 1 lOFMANN - SZANTYR. - 

Lateinische Grammatik: Latei- 
uische Syntax und Stilistik mit 
dem allgemeinen Teii der latei- 
nischen Grammatik. C. H. 
Beck’sche Verlagsbuchlandlung, 
Miinchen, 1965, pp. XCVIII, 
pp. 844-935, pp. 89. 

Spectatissimum opus Lateinis¬ 
che Grammatik clarissimorum vi¬ 
rorum Leuman-Uoffann tandem 
Antonius Szantyr nunc recens ad 
finem perduxit. In fasciculis quos 
hodie lectoribus offerimus conti¬ 
nentur alterius voluminis praefa¬ 
tio, index, hujus cum priore 
editione concordantia, operum 
et commentariorum compendiosa 
enuntiatio, opera praecipua quae 
ad rein grammaticam et ad vete¬ 
res latinos scriptores singulos ma¬ 
gis spectant, de sermone latino 
Medii Aevi opera praecipua. Pos¬ 
tea in tertio syntaxeos et stilisti- 
cae volumine invenies addenda et 
corrigenda (pp. 842-856), rerum 
indicem (pp. 857-935), comple¬ 
mentum quoddam grammaticae 
res generales continens ad lati- 
nam linguam pertinentes pp. 1® 
—89®; in eis historia latinae lin¬ 
guae primas partes obtinet. Do¬ 
mus manoscensis, quae hic prae- 
stantissimum opus iterum edidit, 
omni laude digna est, ab iis prae¬ 
sertim qui de lingua latina maxi¬ 
me dant operam. 

L. Annaei Senecae. — Ad Luci¬ 
lium Epistulae Morales: Scrip¬ 
torum Classicorum Bibliotheca 
Oxoniensis: Oxonii e Typogra- 
pheo Clarendoniano, recogno¬ 
vit et adnotatione critica instru¬ 
xit L. D. Reynolds collegii 
Aenei Nasi apud Oxonienses 
socius, 1965, Tomus I, pp. XX- 
323; Tomus II. pp. VI11-325- 
554. 

Opportunissime hoc Senecae 
opus ad I.uciliuin Oxonii apud 
Typographeo Clarendoniano pro- 

di it, cum tanti romani philosophi 
atque scriptoris a morte recurre¬ 
bat undevicesimus centenarius 
annus. Omnes Senecae ad Luci¬ 
lium epistulae morales in hoc 
opere continentur, praefatione 
praehabita de momento praeci¬ 
puorum codicum et de eorum his¬ 
toria. Opus clauditur indice lo¬ 
corum scriptorum et nominum 
propriorum indice. Textus latinus 
criticis annotationibus exornatur 
ad calcem appositis. Omnia in 
hoc opere perfecta, praeter quam 
in fine prioris voluminis tituli li¬ 
bri XII et XIII omittuntur et a 
libro XI neque libri neque epis¬ 
tularum numerus in superiore 
parte uniuscujusque paginae as¬ 
cribitur, ut fit in ceteris paginis 
hujus operis. Maxime tamen com¬ 
mendamus hanc Senecae editio¬ 
nem, quae aptissima est ad ma¬ 
gistrorum et discipulorum apud 
se et in schola usum. 

J. |IMENEZ DeLGADO, C. M.F. 

Martinez, F. — EI misterio de 

la Liturgia, 72 pp. Ed. Herder, 

Barcelona. 1966, 35 pesetas. 

Clarissima domus libraria Her- 
der nobis novam praebet collec¬ 
tionem “Cuadernos de Espiritua- 
lidad”, quae ab hoc volumine 
initium capit, cujus finis est 
Christianorum de Concilii doctri¬ 
na ad cultum publicum Ecclesiae 
renovandum certiores facere. 

Opus F. Martinez magistri 
brevi ac verum etiam exstructo 
primi capitis Constitutionis “De 
Sacra Liturgia” indice in publi¬ 
cum proponitur. Ideo duas res 
auctor intendit ut et vim fruc¬ 
tumque majorem Christiani per¬ 
cipiant ex Constitutione et in Sa¬ 
crae Liturgia renovatione a Con¬ 
cilio peracta hoc opus locum te¬ 
nere possit. 


Grenet, B. — Onlologia, 300 pp. 

E. Ilerder, Barcelona, 1965, 

175 pesetas. 

Professor B. Grenet Instituo 
Catholici Parisiensis suo opere 
lectoribus dare intendit elementa 
ad praecipuas Ontologiae thomis- 
ticae quaestiones comprehenden¬ 
das atque ad philosophiae hujus 
temporis problemata firmiter di¬ 
judicanda. 

De problematibus auctor sim¬ 
plici ac modo a majoribus tradi¬ 
to agit; liber tamen e copiosa 
rerum collectione constat ut lec¬ 
tor det sententiam pristinasque 
quaestiones nostris temporibus 
inanes non esse animadvertat. 
Unumquodque vero problema sic 
auctor pertractat: et brevis pro¬ 
blematis historia usque in divi 
Thomae dies et expositio et ex¬ 
plicatio Doctoris et nova cogni¬ 
tio a divo Thoma usque ad hujus 
temporis philosophos et demum 
hujus cognitionis judicium. Quam 
ob rem opus incipientibus studio- 
sisque hujus disciplinae viris uti¬ 
lissimum dijudicamus. 

Gaitan, E. — La clave dei exito 

periodistico , 222 pp. Ed. Her- 

der, Barcelona, 1964, 135 ptas. 

Acta diurna semper omnibus 
grata fuerunt atque his nostris 
diebus, praeter nova plura divul¬ 
gationis media, adhuc in gratia 
lectorum sunt. Ideo E. Gaitan. 
ope regularum certarum ac defi¬ 
nitarum imaginumque quibus re¬ 
gulae facilius memoria retinen¬ 
tur, intendit in lucem edere, stylo 
simplici atque lectoribus aptato, 
rationem ob quam acta diurna 
nostra aetate publicorum lecto¬ 
rum. favore etiam gaudent. Itaque 
per decem capita auctor vel lec¬ 
torem ac scriptorem vel typothe- 
lam et operum editorem, prae¬ 
bens unicuique proprias regulas, 
passim manu ducit ut in conscri¬ 
bendis actis diurnis quasi felicis 

exiliis elavem (La clave dei exito 
periodfstico) sibi ipsi inveniant. 

Opus tamen et qualitates et 
artem et peritiam auctoris in 
hoc scribendi genere manifestat; 
quam ob rem laudes ei dicamus 
atque librum omnibus utilitati 
atque commodo ducimus. 

Vinciuo. — En eide II, a cura di 
Speranza F., 225 pp. Ed. G. 
Scalabrini, Napoli, 1964, L. 
1800. 

Permulta a scriptoribus dicta 
sunt et de tempore atque huma¬ 
nitate et de fontibus et de tra¬ 
ditionibus ante Vergilium atque 
ejus in posteros momento et 
de grammaticalibus quaestionibus 
cum arcaica antiquaque lingua 
latina et graeca collatis et demum 
de Vergilii fama et existimatione 
apud ejus aequales atque inse- 
quentes scriptores, sed in primis 
in litteris epigraphicis. 

Fibro, quem offerimus, inves¬ 
tigationis labori dare operam in¬ 
tenditur atque ex quibusdam 
Vergilii operis quaestionibus no¬ 
vam lucem promere. 

I.audes tamen auctori dicamus 
quod in libro amplas optimeque 
instructas invenimus notas, quae 
et versus verborumque sensum 
nobis indicant et locos aliorum 
auctorum vel graecorum vel lati- 
norum similes nobis exhibent. 

Deuaunoy, A. - Remy, L. — Pages 
choisis de Lucrece, Catulle, 
Tihulle, Properce, O vide, 
100 pp. Ed. WesmaebCiharlier, 
Namur, 1965. 

Opus vero, cujus finis est tex¬ 
tum alumnis secundum novas 
progi aromatum condiciones apta¬ 
tum afferre, ex quibusdam Lu- 
crecii, Catuli, Tibulli, Propertii 
ac Ovidii carminibus conficitur. 
Uniuscujusque poetae brevia de 
vita, opere atque in posteros mo¬ 
mento commentaria nobis prae¬ 
bent auctores. 


Ut tamen melius uti possimus, 
notularum numerum inminue- 
ru.nl; sunt vero aliae quae nobis 
carminis thema indicant atque 
explicant. 

Carminum libro auctores variis 
notu lis atque terminis abundan¬ 
tem adjunxerunt fasciculum, quo 
explicationes in memoria pueri 
retinere cogantur atque facultate 
donentur professores ut melius 
carmina declament et repetant 
alumni. 

Liber demum brevi litterarum 
latinarum per cursum historiae 
concluditur summa, hoc modo 
instructa: 1. — data memoranda; 
2 et 3. — historiae graecae et ro- 
manae res gestae; 4 et 5. — Grae¬ 
corum ac Latinorum scriptorum 
opera clarissima. Quam ob rem 
ea summa magnae utilitati alum¬ 
nis est ut aliqua de litteris latinis 
graecisque cognoscant ac sciant. 

Latorre, f. L., C.M.F. 

Eddy, Samuei.. — The King is 
Dead. Studies in the Near Eas- 
tern Resisience to Hellenism 
(334-31 B.C.), University of 

Nebraska Press, Lincoln 1961. 
pp. 390. 

Gentes ab Alexandro Magno 
imperio Graecorum subductae, 
maximo illo duce occiso, contra 
alienigenum imperium exurgunt 
nec vim auctoritatemque hostium 
patriae sustinent. 

Auctor lectorem manu ducit 
per diversas Imperii regiones 
eumque docet quo modo ipsae 
gentes, invadentibus Graecorum 
armis, doctrinis ac moribus re¬ 
stitissent ab a. 334 ad a. 31 ante 
Christum natum. 

Lucubrationes optimae sunt et 
documentis quam plurimis et fide 
dignis innixae. S. Eddy omnibus 
usus est notitiarum fontibus, qui 
ad res quoquo modo melius illus¬ 
trandas conferre valerent. 

Ultimum caput rem totam con¬ 
cludit doctrinamque ex diversis 

partibus conflatam exponit. Non 
omnes lectores opinionum cl. 
S. Eddy participes esse posse cre¬ 
dimus, in iis praesertim quae de 
Judaico bello affirmat. Illi opti¬ 
mi atque religiosissimi viri, qui 
arma adversus religionis hostes 
sustulerunt, non tantum politicae 
artis studio, sed Dei cultus amore 
agebantur, ut nos Sacri Libri 
docent. 

Sed jam laborem optimi aucto¬ 
ris laudemus oportet, qui ad me¬ 
lius intellegenda tempora histo¬ 
riae tenebrosa lumen novum ac¬ 
cendit. 

* 

Grimai,, Pierre. — La litterature 
latine. Presses Universitaires 
de France, Paris 1965. p. 126. 

Clarissimus magister Sorbonen- 
sis Petrus Grimai, de lingua lati¬ 
na bene meritus lectoribusque 
nostris valde notus, in hoc brevi 
libro multa atque erudita prae¬ 
bet de litterarum latinarum his¬ 
toria. Quae fuerint casus et for¬ 
tuna linguae latinae jam ab ejus 
incunabulis usque ad s. V post 
Christum natum compendiose 
explicat. 

Huic parvo libro hoc est me¬ 
rito tribuendum quod multa di¬ 
cat paucis. Multum tamen mira¬ 
mur quod P. Grimai verbum non 
faciat de litteris latinis christianis, 
eas quasi concidens ab arbore 
unius linguae latinae, cujus me¬ 
liores florentesque ramos usque 
ad s V p.C.n. et ultra produxe¬ 
runt scriptores christiani. Sermo¬ 
nem latinum christianum oblivis¬ 
ci non possumus si litteris latinis 
omnibus studere vel de eis recte 
scribere volumus. 

Bourbon di Petrem.a, Fiammetta. 
II problema delVarle e dclla 
brlleza in Plotino. Ed. Le Mon- 
nier, Firenze 1965. p. 174, L. 
8.50. 

Problema artis Plotinianae non 


semel auctorum ingenium allicit. 
Novus ergo in re liber non est, 
multa tamen abundat doctrina. 
Auctor noster in ipsis Plotini li¬ 
bris Enneadum reperire studet 
qualis ejus fuerit mens de arte 
et de pulchro. 

Aesthetica Plotini ab ejus theo¬ 
ria anthropologica et ontologica 
pendet; philosophia non est cog¬ 
nitio nuda veritatis, “entis” cog¬ 
nitio et veri et pulchri cognitio¬ 
nem —artis summum fundamen¬ 
tum—, comprehendit. Plotinus 
enim docet omnia “entia” ad 
Unum, ad Bonum, ad Pulchrum 
tendere; hac de causa omnis ejus 
doctrina rueret si artem ab hac 
universali in Pulchrum ascensio¬ 
ne abscinderemus. 

Comblin, 1. — Hacia una teolo- 
gla de la aedon, p. 132. Edito- 
rial Ilerder, Barcelona, 1964. 

In hoc libro brevem ac com¬ 
pendiosam historiam legimus 
scholarum sacrae theologiae, quae 
proximis 50 annis floruerunt. Op¬ 
tima nobis visa sunt ea quae 
legimus; f. Comblin paucis dicit 
plurima: hodierna et intricata 
problemata theologiae exponit, 
quae animos hominum magis 
movent quaeque scientia theolo¬ 
gica diversis selectisque methodis 
solvere studet. 

Cuique parti apponit auctor 
indicem librorum, quorum aucto¬ 
res in re, quam solvunt, principes 
vel scholarum duces sunt. 

Hic brevis liber magni momen¬ 
ti et valde utilis esse potest si no¬ 
vos cognoscere volumus progres¬ 
sus theologorum catholicorum. 

Dksessahd, C. — Le Latin sans 
peine. 546 pp. Assimil, 5 rue 
Saint-Augustin, Paris 1966. 

Omnes bene norunt retionem 
et viam, quae ASSIMIL appella¬ 
tur, ad linguas recentiores dis¬ 
cendas omnesqne multi hos li- 

bros habent quorum ope optime 
loqui didicerunt. 

Linguae laete, faceteque tra¬ 
duntur et haec est causa cur dis¬ 
cipuli bene inulti hanc rationem 
seu viam sequi maluerint. 

ili ergo cursus ASSIM'IL bo¬ 
nam famam adepti sunt, eorun¬ 
dem moderatoribus hoc novum 
decus inscribendum censemus 
quod linguae latinae cursus ea¬ 
dem ratione atque ceterae linguae 
hodiernae tradatur. 

Nuper eadem Domus Libraria 
cursum edidit Linguae Graecae 
Recentioris iisdem semper ratio¬ 
nibus instructum. 

Veniamus iterum ad nostrum 
libellum. Cl. dominus C. Deses- 
sard, linguae latinae amator at¬ 
que fautor, est auctor hujus opti¬ 
mi libri, ipse, qui rerum mecha¬ 
nicarum est operarius: sunt et vi¬ 
vunt illi strenui fortesque viri, 
qui linguam latinam demortuam 
et scribendo et loquendo redivi¬ 
vam faciunt. 

Multi in hoc libro sunt textus 
latini ex universa latinitate selec¬ 
ti. perpulchrae imagines eaeque 
lepidae, exercitationes multae. 
Magistri tamen linguae latinae 
unum alterumve legent verbum, 
quod non nimis aptum vel poli¬ 
tum eis videbitur; multae sunt 
uuoque voces peregrinae vel lati¬ 
nitatis sapore carentes. 

Auctor, amicorum consiliis in¬ 
haerens, librum perfectum face¬ 
re studebit: meliora seliget ver¬ 
ba melioresque dicendi modos. 

Sed jam nunc simplex et pla¬ 
na via ad linguam latinam dis¬ 
cendam omnibus accomodatam 
aperta manet. 

Tarn, W. and Charlesworth, M. 
Octavian, Antony and Cleopa¬ 
tra. pp. 167. Cambridge Uni¬ 
versi ty Press, Cambridge 1965. 

In hoc libro bellum civile, quod 
exortum est post Julii Caesaris 
occisionem, erudite eleganterque 


narratur. Historiae tempus valde 
laboriosum nostra mullum inte- 
rest melius cognoscere, quod et 
tempora nostra docere simulque 
dirigere potest. 

Operis partes W. Tarn et M. 
Charlesworth conscripserunt, om¬ 
nia quae narrata erant in unum 
colligentes librum. Opus enim 
alius libri est compendium, cujus 
index “Cambridge Ancient His- 
tory”. Nihil fere immutaverunt, 
nisi excipias verba latina et fon¬ 
tium collationes. Ea tamen quae 
de Cleopatra, Aegypti regina, di¬ 
cuntur optima visa sunt. Cleopa¬ 
tra mulier pulcherrima, viri acu¬ 
minis ingenio praedita, maximo 
imperii studio urebatur; hocque 
fuit ejus vitae fatum: summum 
imperium tenere. 

Sgkmitz, Alfred. — Virgile. 

Eneide Livre IV. Initation. pp. 

101. Editions J. Duculot, Gem- 
bloux, 1965. 

Jam pridem A. Schmitz com¬ 
mentationem edidit de IV libro 
Aeneidos; nunc vero rem iterum 
suscipit simpliciori quadam ra¬ 
tione evolvendam. 

Mirandus ille Vergilii liber de 
Aeneae et Didonis amore non 
bene semper ab omnibus intelli- 
gi potest; qua de re multae desi¬ 
derantur explicationes, quae rem 
amplius evolvant nostrisque men¬ 
tibus quasi aperiant. 

Hoc novum opus Professoris 
Schmitz, peritissimi hujus rei 
magistri, difficiliorum verborum 
aperit sensus quaestionesque di¬ 
versas alumnis legentibus in scho¬ 
lis linguae latinae evolvendas po¬ 
nit. 

Id notare velim in hoc libro, 
quod mihi non multum placuit: 
sunt enim multi versus conferen¬ 
di, qui facilius conferri non pos¬ 
sunt cum versus latini in hoc li¬ 
bro non inveniantur. 

In pag. 98 auctor breviora ver¬ 
ba facit de arte cinematographi- 

ca; multum, ut opinor, et alum¬ 
nis et magistris placeret plura le¬ 
gere praecepta seu regulas artis 
cinematropraphicae ad classico¬ 
rum opera interpretanda et in 
scholis examini subjicienda. De 
hac vero re optime lateque egit 
Paul Leglise, in L'Eneide, un 
oeuvre de pre-cinerrw. pp. 139. 

Africa, Thomas. — Rome of the 

Caesars. pp. 254. John Wiley 

& Sons, Inc. New York, 1965. 

Roma, vastissimi imperii caput, 
gentes multas ad humanum civi- 
lemque cultum dedu cit. Istius ve¬ 
ro Urbis et nos cognoscere vo¬ 
lumus vivendi cogitandique mo¬ 
dum. Professor Africa, america- 
nus, praeclarissimorum virorum 
Romanorum: Sejani, Agrippae, 
Pauli Apostoli, Senecae, Josephi, 
Apolloni Tyannensis, Plinii Ju¬ 
nioris, Taciti, Hadriani, Marci 
Aurelii, Galeni vitam narrat, 
quorum res gestae, memoriae, 
fortuna, pericula quasi veram 
imaginem nobis reddunt illius 
maximae almaeque Urbis. 

Is, qui attento animo haec om¬ 
nia perspexerit, clarius videbit de 
quibus rebus expectatione animi 
angerentur; quale fuerit pondus 
religionis atque bonae vectiga¬ 
lium ceterorumque fructuum pu¬ 
blicorum administrationis vitam¬ 
que civium Romanorum primo et 
altero saeculo et cognoscere et 
intellegere certo poterit. 

Veris quidem fontibus Prof. 
Africa utitur in enarrandis iis 
quae ad historiam Romanorum 
pertinent et hac de causa liber 
fide dignus videtur optimaeque 
doctrinae. 

Multae exstant Urbis historiae, 
optimi libri, sed in hoc opere Ro¬ 
mam oculis civium clarissimorum 
Romanorum contemplatur. 

Id ultimum notemus: caput 
Apostolo Paulo dicatum imper¬ 
fectum nobis videtur. T. Africa 
officium religiosum hujus maximi 


viri fere nihil ante oculos habet 
ejusque navitatem et alacritatem 
et plura verba, quae animi Apos¬ 
toli Jesu Christi sensus aperiunt, 
artificiose ab ejus missione apos- 
tolica distrahere audet. 

C. Laiorre Giral, C. M.F. 


Haec etiam opera, suavissime 

lector, quae ab auctoribus dono 

accepimus, animadvertas opor¬ 
tet: 

Crimi, F. — Tesi di Letteratura 
Latina, ad uso dei Licei e degli 
Istituti Magistrali, 218 pp. Ed. 
Giranna, Roma, 1965, L. 650. 

Ciranna, C. — Tesi di Storia Me- 
dioevale, ad uso delle Scuole 
Medie Superiori, 132 pp. Ed. 
Ciranna, Roma, L.350. 

V irgilio. — Eneide, libro VIII. 
Testo con introd. metr., scan¬ 
sione e cesure a cura dei Prof. 
V. Costa. Costr. dir., trad. in- 
terlineare a cura dei Prof. V. 
Favore. Argomento a cura dei 
Prof. C. Ciranna. 90 pp. Ed. 
Ciranna, Roma, 1963, L.400. 

Cicerone, M. T. — La prima ora- 
zione contro Catilina, 'Costru- 
zione dir. trad. interi, a cura 
dei Prof. P. Fontana, 45 pp. Ed. 
Ciranna, Roma, L.250. 

% 

Argenio, R. — Stazio poeta de¬ 
gli Affetti, 63 pp. Ed. Gugnali, 
Modica, 1966, L. 500. 

Esa st que es una estrella, hechos 
celebres o memorables dei P. 
M. Beato Juan de Avila, 130 
pp. Ed. Boletfn “Heroinas”, 
Gerona, 1953. 

Los curas vi e j os , o la novela dei 
sacerdote espanol (ensayo) por 
un Cura de edad media. 222 
pp. Ed. Vicente Ferrer, Bar- 
celona, 1966, 100 ptas. 

Mknzione, Antonio. — Ovidio: Le 
Metamorfosi. Sintesi critica e con¬ 
tributo per una rivalutazione. Bi- 
blioteca della Rivista di Studi 
Classici Edita e Diretta dei Prof. 
Vittorio D’Agostino. Serie Prima. 
Saggi Vari. N. 3. Scuola Grafica 
Salesiana - Torino 1964. 268 p. 

Gratum sane est librum laudare 
aliisque commendare. Itemque gra¬ 
tissimum est auctori congratulari 
deque doctrinae novitate grates red¬ 
dere. Hic liber est quod in titulo 
apparet; prima enim pars est recen- 
tiorum criticorum complexio et aes¬ 
timatio valida et nitida et praeser¬ 
tim efficax qua exhauriuntur omnia 
quae, cujusque sententia aeque pon¬ 
derata, ad Ovidii comprehensionem 
aliquid certum conferre possunt. 
Haec auctorum collatio recentiorum, 
plurima est et selectissima et cri- 
terio quodam organico, systematico, 
efficaci facta. Ita sub acuto ac reve¬ 
renti discrimine subjiciuntur sapien- 
tissimi viri Wilamowitz, Ripert, Fran- 
kel, Pighi, Wilkinson, Knight, Ma- 
riotti, De Saint-Denis, Heinze, Ar- 
naldi, D’Elia, Pdschl, Seel, Paratore, 
aliique omnium praestantissimi ul¬ 
tra 50 in cap. I et II (pag. 7-152); 
unde patent vires et animi et vir¬ 
tus hujus libri vere certissimi. Ra¬ 
tiones quibus auctor ovidianae cri¬ 
ticae judicium anno 1959 finit quin 
efficacitas ejus minuatur, probatae 
esse videntur; juvatque scire ipsum 
promittere (p. 90) se recentiorem 
bibliographiam brevi esse conside¬ 
raturum. Ex ea crisi profluit aucto¬ 
ris sententia in capite II exarata et 
in cap. sequentibus (pp. 153-268) 
luculenter textibus interpretatione 


et commentario auctis demonstrata: 
esse nempe in Ovidii opere quam¬ 
dam epicae expansionis regionem 
amplissimam ubi ejus et gratia re¬ 
nidet et humanitas regnat. Horum 
Ovidii sensuum varietas multis Me¬ 
tamorphoseon locis explanatur. Con¬ 
clusio et indices sequuntur sex. 
Auctor Ovidium intelligere et amare 
scientia sua et amore lectorem ex¬ 
perte docet. Opus maturum est nu¬ 
merisque perfectum. 

Eulogius Tejerina, C. M. F. 

Charmot, Fran^ois. — Esbozo de 
una pedagogia familiar. Herder, 
Barcelona, 1964, 292 pags. 

Magnopere parentum interest li¬ 
brum habere in quo de paedagogia 
familiari agatur, qua ipsi erga libe¬ 
ros jam inde a tenerrima aetate uti 
debent. 

In opere tractantur parentum of¬ 
ficia, quaenam munera sint patris 
ut capitis ac ducis familiae, quae¬ 
nam vero sint etiam matris. Pers¬ 
picuum est parentes felici exitu edu¬ 
cationem perficere non posse, nisi 
eam tamquan cum Deo —Domino 
cordium animarumque— coopera¬ 
tionem habeant. Quae cooperatio in 
eo in primis sita est ut officia pro¬ 
prii status fideliter religioseque cus¬ 
todiantur divinaeque gratiae afflatus 
foveatur. 

Educatio —ad mentem F. Char- 
mot— sublime opus videtur quae 
et in pace et in fide exerceri debet, 
namque Deus efficiet, uberrima sua 
gratia, ut fructum afferant semina 
quae parentes in corda liberorum 
injecerint. 

Marianus Molina, C.M.F. 


EX OFFICINA TYPOGRAPHICA “EL NOriCIERO”. - Caesarangustae in Hispania 



LIBRI QUI INSCRIBUNTUR “TEXTOS PALAESTRA” 
venales prostant apud officinam librariam EDITORIAL CLARET 


LAURIA, 5 BARCELONA (10) 


Jim£nez, Grammatica Latina. ptis. 60 

” Repetitorium. ” 60 

” De Orthographia latina (altera editio). ” 20 

” Index latinus. ” 5 

“Textus” annotationibus praediti 

Jimenez, Historiae Sacrae compendium (5 edit.) . ptis. 10 

Epitome Historiae Graecae (6 edit.) . ” 12 

* Ramos, Corneli Nepotis Vitae . ” 10 

* Mir, Ciceronis epistulae selectae (2 edit.). ” 12 

* ” Ciceronis pro Archia poeta (2 edit.). ” 10 

* ” Ciceronis in Catilinam (2 edit.). ” 10 

Ramos, Ciceronis pro Q. Ligario oratio . ” 10 

Martija, Vergili Aeneidos (lib. II, 2 edit.). ” 12 

Martija, Prudenti Carmina selecta (2 edit.) . ” 10 

Sarmiento, Martialis Epigrammata . ” 8 

* Zuloaga, Horati Carmina Selecta . ” 12 

Ruiz, Homeri Odyssea (lib. I). ” 14 

Ramos, Xenophontis Anabasis . ” 12 

